
„Cu Mască şi fără Mască” 
TU (T.U.) faţă în faţă cu Tine 
- exerciţiu experienţial - 


Psih. Drd. Mădălina VOICU! 
Institutul SPER 


Zi de zi suntem cineva. Cine? Cu Mască sau fără Mască? În 
ce situaţii suntem ce (mască, rol) / cine? Care este punctul de 
intersecţie al măştilor? CUM suntem noi, de fapt? 


Pornind de la aceste întrebări, am conceput un exerciţiu în 
care am oferit participanţilor ocazia să caute răspunsul la ele, să 
exploreze aceste fațete ale noastre, pe care le arătăm altora, pe care ni 
le arătăm nouă, în diverse situaţii de viaţă, scopul fiind acelaşi: 
autocunoaşterea şi dezvoltarea personală, cu ajutorul unor 
instrumente de lucru terapeutic alternative, în context experienţial — 
„TU (T.U.) faţă în faţă cu Tine”. 


Instructaj: 

- fiecare este invitat să ia câte o foaie 44 îndoită, având pe 
fiecare parte un oval, 

- iar după aceea să aleagă de pe podea câte un cartonaş mare 
(cuvintele din setul OH - autor Ely Raman) şi unul mic (imagini 
cu fețe umane, de copii şi adulți, din seturile Persona şi 
Personita - autor Ely Raman); dacă din „întâmplare ” au ales 
mai multe, li se sugerează să le păstreze 


- participanţilor li se cere să întoarcă planşele cu faţa în sus 


! E-mail: voicu.madalina? gmail.com 

” Imaginile seturilor de cartonaşe metaforice și asociative OH, Persona și Personita 
au fost reproduse cu consimțământul Editurii OH (OH Publishing), Germania: 
www.oh-cards.com şi www.oh-cards-institute.org 

şi să suprapună imaginea peste cuvânt, în chenarul special, 
pentru ca, pornind de la această pereche imagine-cuvânt să 
realizeze pe hârtie, într-unul dintre ovaluri, o faţă, o mască, un 
chip uman, aşa cum le este sugerat de combinaţia de cartonage (li 
se pun la dispoziţie creioane colorate), rămânând în contact cu 
acestea şi cu experienţa lor, concentrați 

- având acum în faţă nişte cartonaşe şi un desen, sunt invitaţi 
să le prezinte celorlalți sub forma: „Atunci când se uită la mine 
oamenii văd...” (şi să spună pe cine) „...şi cunosc (sau au 
impresia că ar cunoaşte) o persoană de felul...” (adică mă las 
cunoscut(ă) în felul următor) 

- participanţilor li se cere apoi să întoarcă foaia, pe care este 
celălalt oval, în care sunt invitaţi să deseneze şi să scrie cum le- 
ar plăcea să se prezinte lumii, fără mască (a se nota diferenţa 
fină dintre „cum vreau să mă arăt” şi „cum vreau să fiu 
perceput "'!), ţinând cont şi ceea ce au aflat despre ei înşişi din 
discuţiile şi analiza anterioară (când şi-au prezentat masca) 

- sunt rugaţi apoi să desfacă foaia 44 şi să se uite la cele două 
imagini (nu întâmplător poziționate astfel), prezentându-le şi 
punctându-şi concluziile. 


Voi prezenta mai jos rezultatele unui astfel de exerciţiu în 
grup, ilustrându-le, acolo unde este posibil, şi cu imagini: 


C1 (bărbat) are o imagine feminină şi cuvântul „a împărtăşi”, 
iar desenul său reprezintă două persoane care stau în faţa focului şi 
împărtăşesc informaţiile, sunt şamani, un el şi o ea; au şi un cort în 
spate, dar nu unul modern, ci unul simbolizând tot o întoarcere la 
trecut, la rădăcini, la felul de a fi, de a cunoaşte şi de a trăi armonios. 
Cl se integrează în această imagine, dorindu-și să practice 
„şamanismul”, să ajungă la „acele percepții pure, primordiale, la 
religiile arhaice, necizelate rațional — trebuie mai mult să trăim, decât 
să gândim ce am putea să trăim”. Rămâne consecvent, iar în a doua 

reprezentare caută armonia. 

C2 (bărbat) a ales „întâmplător” (şi, ca de obicei, această aşa- 
zisă întâmplare are rostul său) două cartonaşe, o fetiță şi un băieţel, 
dar „nu are niciun cuvânt” (are cartonaşul alb din setul OH. 
Observaţie: când a întors cartonaşele şi a spus că el nu are niciun 
cuvânt scris, i s-a indicat să afle ce îi sugerează acest fapt, că uneori 
nu avem cuvinte...) Desenează un semn yin-yang, reprezentând cu 
roşu partea masculină, „mai brutală”, şi cu galben partea feminină, 
„mai sensibilă, emotivă” (vezi corelaţiile cu culorile, roşul fiind la 
bază forță, pulsiune, iar galbenul fiind asociat zonei abdominale, 
'sediu' al emoțiilor; vezi şi creierul abdominal); ulterior, observă că în 
imaginile cu fetiţa şi băieţelul culorile sunt invers (exact ca în simbolul 
yin-yang, polarităţile se completează reciproc, creând un tot). 

„Cred”, spune C2, „că sufletul nu are sex” şi că în fiecare 
există aceste părţi, iar el îşi doreşte să ajungă în acel punct în care nu 
se mai împart, în care nu mai există etichete, cuvinte, pentru că 
atunci când punem în cuvinte, deja îi dăm o formă (şi iată şi rostul 
cartonaşului alb, fără cuvânt). 

Lasă cel de-al doilea oval gol: „aş vrea să fiu ca un întreg, cu 
tot ce reprezint eu”. 


C3 (bărbat) are imaginea unui copil care zâmbeşte şi 
cuvântul „ciclu”; desenează un adult, simbolizând modul cum se 
încheie ciclul care începe cu un copil — însă adultul păstrează încă 
ceva din copil: zâmbetul. Se identifică pe sine în adultul zâmbitor, cu 
precizarea că ştie să îşi pună şi masca de „om serios”. 

Ar vrea să fie (inclusiv văzut ca) o persoană care îi acceptă 
pe ceilalţi aşa cum sunt ei. 


C4 (femeie) are cuvântul „rigid, dur” şi imaginea unui copil 
cu un zâmbet ce inspiră complianţă, adaptare — singura conexiune pe 
care a văzut-o cu rigid şi dur au fost nişte pete mai întunecate în zona 

gâtului, pe care le asociază cu piele arsă, rigiditatea fiind a grefei de 
piele, iar duritatea a traumei suferite. Desenează o mască-bandaj, 
pentru cineva cu o traumă care-l împiedică să ia legătura cu 
exteriorul: „în zona socială masca trebuie să fie de tip bandaj”. T: 
„Având un rol de protecţie (a interiorului de exterior) sau de a 
împiedica să fii văzut (de la exterior către interior)?” C4: „Are 
legătură cu complianţa, să facă trecerea spre ce e uşor de acceptat, 
spre peisajul comun, pentru a-i proteja pe ceilalţi de eforturi, de a se 
implica, de a avea o reacţie” — totul pare bine şi frumos, însă pentru 
copil nu este deloc aşa... 
= 


e 
În a doua imagine s-a reprezentat cu ochii larg deschişi, 
dornică şi pregătită de interacțiuni autentice. 


C5 (femeie) are cuvântul „minunat” (pe care ea îl foloseşte 
foarte des!) şi o fată; conexiunea pe care a făcut-o: lucrurile pot fi 
minunate în viaţa noastră. Desenul, deşi nu intenţiona şi a fost 
surprinsă când a văzut cum se conturează, o reprezintă pe ea; forma 
ochilor este inspirată de nori şi reprezintă cunoaştere (având legătură 
şi cu fondul albastru al imaginii cu fata), partea cu galben a feței 
(zâmbetul) reprezintă bucurie, optimism, partea minunată (adesea, 

galbenul este perceput ca o culoare luminoasă, optimistă - vezi şi 
testul Luscher). A preferat ca formele să fie cât mai simple, fiind 
ceva de care este preocupată în acest moment: să ajungă la esență, la 
a cunoaşte viața în complexitatea sa, dar nu pe căi foarte complicate, 
şi asta nu din lipsă de energie, ci pentru a o mai avea şi la capătul 
drumului... „Prin cunoaştere mă descopăr şi ea îmi aduce bucurie în 
viață, mă ajută să mă simt minunat.” 


Vrea să se arate ca un tot unitar, cu avantaje şi dezavantaje. 


C6 (femeie) are cuvântul „femei” şi o faţă de băiat/fată, nu 
ştie exact. Perechea 1-a inspirat un peisaj, care s-a conturat ca o faţă 
(de japonez, cu ochii specifici) entuziasmată, cu multe păsări: „Aşa 
mă percepe pe mine cine mă cunoaşte. Îmi place natura, tot ce ţine de 
regnul animal, vegetal, pietre... E integrat şi omul, chiar dacă nu se 
vede, e undeva peste chenar”. 

Cuvântul i-a dat senzaţia de linişte, de răsărit („Dar şi de 
'bărbaţi' mi-ar fi dat acelaşi” sentiment — vezi şi C2 şi discuţia despre 
etichete şi suflet). 

„Soarele l-am făcut mai mare decât aş fi vrut - de la cuvântul 
femei, mi s-a părut galben, nu ştiu de ce.” (vezi din nou C2 şi 
reprezentarea sa: galben pentru yin, pentru latura feminină — invers 

decât de obicei, yang fiind asociat cu masculin, foc, aer, vânt, Soare, 
iar yin cu feminin, pământ, apă; interesant cum în acelaşi grup, 
în mod independent, au apărut reprezentări similare, în ambele 
cazuri fiind vorba despre un ceva unitar, complet — poate de 
aceea nu mai conta cine, ce e, pentru ca fiecare element era în 
celălalt, se completau, ne mai fiind nevoie de diferențieri şi 
separări, de etichete...: 


| 


|. 
„Eu sunt în toate aceste lucruri: flori, păsări, copaci, aer etc., 


în faţa zâmbitoare.” 

„Aş fi vrut să desenez şi stânci, dar era prea încărcat.” (stătea 
exact lângă C5, preocupată de simplitate...) 

În al doilea desen s-a reprezentat ca fiind complexă, „le am 
pe toate în mine şi le accesez când am nevoie, în creştere, în 
formare” (revine polaritatea simplitate - complexitate, ca la C4, şi, 
ca la ea, conceptul de complex are, de fapt, sensul de complet - vezi 
şi nota anterioară). 


C7 (femeie) are cuvântul „afecţiune” şi „o femeie tânără, cu 
ochii mari, deschişi, albaştri; pentru mine ochii sunt o poartă către 
suflet, iar sufletul este locul subconştientului şi inconştientului, aşa le 
simt, e dincolo de cuvinte”. În consecinţă, desenul său are o parte 
albă, „a sufletului, unde am inconştientul” şi o parte haşurată: „aici 
am conştientul meu”. „Peste tot chipul este un zâmbet pe care l-am 

vrut tip Monalisa, misterios, care arată şi partea misterioasă, şi cea 
conştientă din mine.” 

„Ochiul din partea conştientă este deschis, cel din partea 
inconştientă e închis, dar e, de fapt, deschis către interior.” 


e a 


„Cei care vin în contact cu mine spun că-s sufletistă, dar mi 
se pare un cuvânt gol, eu spun afectuoasă, e o stare mai largă, e şi 
spre exterior, dar şi în interior; tot o stare de afecțiune simt, pentru 
mine şi pentru ceilalți.” 

Vrea să fie percepută aşa cum este, ceea ce nu se află în 
controlul său. 


C8 (femeie) are cuvântul „a ascunde” şi un copilaş — „mi-a 
dat bătăi de cap, eu sunt o persoană deschisă; am asociat cu un copil, 
care eram eu, cu nişte părinţi care n-au prea vorbit cu mine — aşa că, 
adult fiind, eram prea deschisă, cu avantaje şi mai ales dezavantaje”. 
Strategia de acum este să fie deschisă mai adaptat, după situaţie: 
„am o parte deschisă, mă bucur, vorbesc cu cine vreau, şi o parte 
ascunsă — pot să nu spun despre mine, să comunic ce şi cât doresc” 
(şi indică cele două părţi din desen). 

În al doilea desen s-a reprezentat aproape la fel, dar părul nu 
mai este la fel de, peste ochi, în jumătatea „ascunsă” (ca şi la masca- 
bandaj de la C4, mă întreb dacă părul în ochi nu o ajută să nu-i fie 

văzute părțile pe care vrea să le ţină ascunse şi nu o împiedică, de 
fapt, să vadă şi să decidă în ce situaţie se află): „Doar eu ştiu partea 
mea ascunsă, prin urmare ceilalți o să mi-o vadă fără să ştie că 
ascund acolo ceva — îmi pun un pic de mască, că-s păţită.” (deci, de 
fapt, în prima situaţie s-a reprezentat autentic, în urma dezvăluirii 
simțind nevoia să se protejeze şi să îşi pună mască...) 


N | ÅĂ N 


Nia — 


C9 (femeie) are o fetiță speriată şi cuvântul „atac” — desenul 
are legătură cu ceva din trecut, parţial rezolvat, astfel că masca 
există, dar e transparentă; în spatele măştii se află copilul speriat de 
atunci (de la vârsta de 2,5 ani), care a ales să lupte, să îşi atace tatăl 
ca să îşi protejeze mama, punându-şi atunci şi o mască, de fapt „o 
armură de metal de cea mai bună calitate”. Furia există încă, s-a 
manifestat când a desenat (apăsat) şi se aude şi în voce. T. îi 
oglindeşte o nevoie de putere (puterea o are, dar există şi o nevoie de 
putere, de a o avea la îndemână, de a fi sigură că o are — evită ideea 
că ar fi putut fi apărare, preferă să o privească ca pe un atac: apărare 
ar fi însemnat să se afle într-o poziţie inferioară, de victimă, atacul 
denotă forță, energie). 

În al doilea desen s-a reprezentat printr-o metaforă: un copac, 
care creşte, se adaptează, ocroteşte, hrăneşte, se lasă hrănit, e sensibil 
şi puternic, flexibil şi frumos (se remarcă integrarea polarităților: e 
sensibil ȘI puternic). 

C10 (femeie) are o imagine cu un băieţel şi cuvântul 
„mamă” — „M-am blocat iniţial; apoi am asociat cu nevoia mea 
interioară, iar ceea ce am desenat — cu nevoia mea exterioară: să 
devin mamă, respectiv să pun o mască, să nu fiu autentică; o 
mască frumoasă, cu flori, în care trebuie să fiu prefăcută. Nu-mi 
place, nu-s eu.” 

„E vorba de victimă şi agresor şi nu mai vreau să fiu 
provocată să fiu victimă, aşa că îmi pun o mască” (vocea îi trădează 
suferinţa). T: „Devenind o victimă a propriei măşti...” 

Caută un echilibru, speră să-l găsească având un copil, în a fi 
mamă (însă lucrurile nu stau chiar aşa, pentru că se mută centrul de 
„echilibru” exterior de pe un agresor, pe un salvator, copilul - 
depinde iar de cineva din afară, iar a fi mamă este doar o parte din 
ceea ce este cineva). 

Se regăseşte în ambivalenţă şi lipsă de exprimare. 


C11 (femeie) are cuvântul „a lua” şi faţa unui bărbat, 
colțuroasă, bine conturată. „Desenul am vrut să fie mai cursiv, faţa 
mai liniştită, mai rotundă, cumva să preia unul de la altul: faţa să 
preia duritate şi bărbatul cursivitate.” 

„Eu încerc să fiu relativ în echilibru, însă viaţa te pune în 
situaţia de a lua decizii dure şi încerci să le încălzeşti puţin, să nu fie 
impactul chiar foarte dur” — de fapt, nu viaţa, ci propriile sale temeri 
o pun adesea în astfel de situaţii (de exemplu, teama de ceea ce va 
face fiul său la bacalaureat — din teamă este dură cu el, ignoră 
mesajele acestuia că poate avea încredere în el). 


N 


i 


Din analiză reiese că mai dură este partea feminină, pentru a 
„face faţă” (s.n.) — deci nu este atât de dură, cât poartă o mască de 
dură... Există, aşadar, o parte feminină cu o mască de duritate şi o 
parte masculină colțuroasă - partea mai blândă, mai rotundă îşi 

găseşte loc doar în spatele măștii feminine; în exterior se manifestă 
în funcţie de conjunctură, în familie, de exemplu, „unde este mai 
complicat, să fii dur când vrei să fii blând — trebuie să-mi pun masca, 
Chiar dacă nu mă reprezintă” (şi ajungem din nou tot la duritate). 

Masca sa are efecte şi asupra ei, şi asupra celor din jur, care 
nu se simt bine aşa: „sunt ca un arici, dacă aş fi mai detaşată probabil 
ar fi OK” — în al doilea desen se reprezintă flexibilă, puternică şi 
caldă (a găsit o cale de a le armoniza, nu mai este dură, ci 
puternică). 


C12 (femeie) are „un bărbat cam sexy, cu ochi migdalaţi, 
frumoşi, cu buze senzuale” şi cuvântul „ameninţare”. Bărbatul nu i se 
pare ameninţător, „poate doar ca ispită”, dar desenează tot un bărbat 
şi îşi dă seama că de fapt asupra ei planează o ameninţare - aceea de 
a avea o mască de bărbat, prin activităţile pe care le face, „Totuşi eu 


sunt o fetiță, nu un băieţel!” (se remarcă îndepărtarea pericolului 
din mai multe puncte de vedere: atât ca sex, masculin, cât şi ca 


sexualizare, ispită sexy; acum vorbeşte despre copilaşi...) 


„Trebuie un echilibru” — însă chiar ea este cea care se 
defineşte ca bărbat, care se percepe aşa; ameninţarea vine, de 
fapt, din interior. 

În al doilea desen îşi reprezintă feminitatea: părul din figură 


este mai lung, ca al ei (se remarcă şi alte elemente feminine: cercei, 
unghii roşii), iar acum îl lasă să se vadă. 


C13 (femeie) are cuvântul „confuzie” şi o femeie, cochetă, 
tânără, dar înconjurată de foarte mult negru. Realizează portretul 
confuziei, aşa a înţeles (a făcut o... confuzie). Observă că privirea 
este îndreptată în jos şi îşi dă seama că procedează similar când se 
află într-o stare de confuzie, ca şi cum ar vrea să verifice că 
pământul, baza, este încă acolo, să se agaţe de ceva solid („Stările de 
confuzie îmi dau o stare de imponderabilitate”). 

Cei ce o cunosc o descriu ca fiind foarte expresivă, „pe faţa 
mea se citeşte tot”, ceea ce o face să se simtă expusă şi să se apere: 
„mi-am luat această mască, mai bine să creadă că-s confuză decât să 
vadă că-s tristă sau...” 


USON NIN 


| g assas CONFUSON MAIA 


Aceeaşi privire spre pământ, către ceva solid, o are şi când 
încearcă cineva să-i impună ceva care nu i se potriveşte, confuzând- 

o — privirea o ajută să nu se mai piardă în starea de confuzie, să nu 
se mai lase influenţată foarte mult de opiniile celorlalţi şi să aibă 
curajul să-şi păstreze propriile opinii, să-i fie clar ce simte, ce crede, 
ce vrea (polaritate). 

În al doilea desen se reprezintă ca autentică, cu o faţă 
deschisă şi transparentă, pe care nu mai vrea s-o ascundă şi care „mi- 
aş dori să nu mai creeze în ceilalţi nevoia de a fi punitivi sau mai 
puţin toleranţi cu părerile mele”. 


C14 (femeie) are un bărbat, care pare destul de distant şi 
cuvântul „schimbare”. Legătura pe care o face cu ea este tendinţa sa 
de a adopta mai degrabă atitudini masculine, de a face apel la 
rațiune, de a acţiona şi a controla, permițându-şi destul de puţin să 
fie în contact cu emoţiile şi cu vulnerabilitatea sa. Şi-ar dori ca 
situaţia să se schimbe (vezi şi cuvântul) şi să se manifeste mai mult 
din feminitate. 

Se regăseşte în desen într-un model de feminitate oarecum 
infantil, de fetiță (vezi şi C12), nu de femeie (trebuie să începi de 
undeva, pentru a putea creşte femeia). Nu mai avea răbdare (copilul) 
să îi vină rândul să vorbească, tindea să controleze — a încercat să o ia 
ca pe un exercițiu de răbdare, de a primi ce este, fără să ceară ceva. 
Nu a fost niciodată copilul liber, care să ceară ce îşi doreşte, care 
intră în contact cu nevoile lui, aşa că, după ce le-a reprimat atâta 
timp, nu ştie cum să le manifeste şi să le satisfacă acceptabil, 
„graţios” (şi zâmbeşte cu acel zâmbet descris de C4, compliant, 
adaptat) — încercând să dea voie copilului liber să existe, îl 
condiționează şi ajunge... tot la cel adaptat. 

Îşi dă seama că poate proceda la fel cum a negociat pentru 
creioanele colorate cu care au desenat („M-am dus şi am cerut.”, T: 
„Ai smuls?”, „Nu.”) şi că iar şi-a înfrânat nevoile, fără a le exprima, 
blocată în scenariile pe care şi le-a creat. 

Se reprezintă în al doilea desen „cu nevoile mele cu tot, pe 

care să le exprim mai mult”. 


C15 (femeie) are cuvântul „a lăsa” (ceea ce are legătură cu 
ea, se străduieşte să lase lucrurile să treacă, pentru a se putea 
desprinde) şi o imagine de bărbat, care pare puţin trist. „Pentru mine 
rezultatul de a lăsa nu e ceva trist, procesul e cam dificil.” 

Ar fi dorit ca figura reprezentată să pară mai veselă, inițial 
avea ochii chiar mai în jos („se uita în interior”), dar i-a „tot deschis” 
(frumoasă metaforă în ceea ce priveşte procesul său de dezvoltare 
personală, în care deschide ochii din ce în ce mai mult). Cu toate 
acestea, figura încă pare „ba mai serenă, ba mai tristă, pe rând”. 


| 


MOA | 


„Mă străduiesc să las, dar mi-e foarte greu, mă simt lipită; 

dar cred că atunci când voi reuşi mă voi simți liberă.” 

O soluţie pe care a găsit-o este de a nu se mai strădui, ci dea 
trăi evenimentele, pur şi simplu, aşa cum sunt, pentru a putea să 
„ardă” chiar şi ce nu îi place, să treacă „prin” în loc să încerce să stea 
pe margine zicând „nu iar, aoleu!” (încercând să-şi controleze 
emoțiile şi situaţia, chiar şi când nu se poate). „Nu ca o pe pedeapsă, 
ci ca pe o permisiune de a face acel lucru.” (a trăi, până la urmă, nu 
e o pedeapsă) 

În al doilea desen reuşeşte să se deseneze mai veselă: „Mi-ar 
plăcea să fiu văzută, adică să mă arăt... (pendularea sa între a 
acționa pentru sine versus ţinând cont, în primul rând, de ceilalţi) ca 
o persoană veselă, prima oară mi-a venit cuvântul şugubeaţă.” 


C16 (femeie) are cuvântul „supărare, furie” şi un bărbat, 
neutru ca expresivitate, dar din a cărui privire îşi dă seama că este 
furios, supărat — „Asta e şi masca pe care o port eu: când sunt 
supărată sau furioasă nu intru în extrema să par fericită sau în regulă, 
sunt doar neutră. Ca expresivitate, ori sunt cu gura până la urechi, ori 
sunt neutră.” Bărbatul îi inspiră şi că ar fi un fel de victimă, ca şi cum 
ar trebui să fie aşa, „să se trezească”. 


Desencază o mască ce încearcă să fie neutră, deşi este 
tristă (iniţial gura era chiar în jos, dar a modificat, astfel încât să 
pară mai neutră). 

Are stări care nu îi aparțin, fără nicio logică — de exemplu, 
după un succes profesional este entuziasmată, fericită, însă numai 
câteva ore (chiar şi când povesteşte despre succesul profesional avut 
nu retrăieşte bucuria, ci are o fizionomie înghețată, inexpresivă, 
neutră), apoi este nervoasă şi caută motiv pentru a fi nervoasă, ceea 
ce o enervează iar. 

T: „Transgeneraţional, tu ai dreptul să fii fericită?” (Se 
strâmbă, plânge, clatină din cap că nu.) 

„Trebuia să fiu neutră, să-i conțin şi susțin pe ceilalți, în 
stările lor.” (şi nu mai rămânea pic de spaţiu interior pentru 
propriile trăiri şi nevoi, pentru ea înseşi) 


Pe lângă stările de nervozitate, pentru că nu are satisfacția la 
care are dreptul pentru rezultatele sale, apar inclusiv sentimente de 
vinovăţie (din încălcarea pactului nescris de loialitate familială). 

Al doilea desen pare mai furios, n-ar mai fi tristeţea, ceea ce 
coincide cu starea sa actuală; vrea să se arate aşa cum este (şi deja a 
reuşit, nu mai este o reprezentată o figură neutră, furia este vizibilă). 


w99 


C17 (femeie) are cuvântul „tată 
fetiță (are o fundiţă), tristă, „care sunt eu”. „Tatăl în capul meu l-am 


şi imaginea unui copil, 


desenat ca fiind imens, foarte mare, pentru că mi-a lipsit foarte mult 
în perioada copilăriei.” 

Tristă: „mi-a lipsit încrederea în tot ceea ce înseamnă lume, 
din cauză că tatăl meu a fost absent” (atât de mult, încât era 
omniprezentă lipsa lui). 

Masca: o fetiță tristă, cu un mare gol, încearcă să se facă 
văzută şi plăcută, dar mai există încă multă timiditate, neîncredere, 
pe mai multe planuri (în mine, în lume). 

T 


LG. 


În al doilea desen s-a reprezentat „în acord cu starea mea, 


coerentă cu mine, fără a fi nevoită să fac frumos”. 


C18 (femeie) are cuvântul „homosexual” şi imaginea unui băiat, 
de rasă afro. S-a gândit să deseneze cam cum s-ar simţi homosexualii, 
deşi nu ştie exact, nu a stat vreodată de vorbă cu unul (sau nu a ştiut): i-a 
reprezentat ca având două părţi, una veselă, colorată, în care-şi cer 
drepturile, se manifestă, vor să fie cât mai prezenţi, iar cealaltă este 
partea tristă, din interiorul lor. 


E 

A fost surprinsă să constate că cea din desen este chiar ea, aşa 
cum este ea: în relaţie cu autorităţile, copil adaptat, în relaţie cu ceilalți 
(în afară de autorităţi) fiind Părinte normativ sau Salvator. În 
artgenogramă (vezi Ligiana Petre, 2012, şi Iolanda Mitrofan, Ligiana 
Petre, 2013) se reprezentase ca „o frunzuliță mică-mică şi foarte 
plăpândă, acoperită de o mare scoică”. Foarte mulţi ani a fost persoana 
care a mascat tristeţea, supărarea, necazurile, sub o faţă foarte veselă şi 
plăcută celorlalți — lucrează la a fi adultul prezent şi integrat, „echilibrat 


şi imperfect”. 


C19 (femeie) are cuvântul „a (se) ţine” şi imaginea unui 
bărbat negru, cu părul creţ. Cum nu găsea niciun fel de legătură, a 
desenat o mască cu un stâlp, gândindu-se la faptul că negrii au luptat 
pentru demnitate. „Și eu sunt în faza asta de a lupta pentru drepturile 
mele.” (şi iată şi legătura...). Ceea ce-şi doreşte este să rămână fermă 
pe poziţii, să şi le susţină, să-şi urmeze convingerile şi să-şi apere 
opiniile în tot felul de conflicte: „este ca şi cum cineva vrea să mă 
împingă şi eu trebuie să rămân fixă... şi în afară de stâlp nu ştiam ce 
să... deşi şi el poate fi dărâmat... (conform celebrei fraze a lui 
Arhimede: ,,Daţi-mi un punct de sprijin şi dărâm lumea! "; pentru a 
dărâma un stâlp este suficient să găseşti un astfel de punct...) Copac? 
Şi el ar fi căzut... Nu găseam ceva care să stea în toate poziţiile, să nu 

poată fi dărâmat.” 


pr | 
Îşi dă seama că soluția nu este să stea într-o singură poziţie, 
fixă, ci să fie flexibilă şi implicit, puternică, să se adapteze în funcţie 
de situaţie (vezi şi exercițiul de lucru corporal în diadă, în care cei 
doi au ca scop, pe rând, să împingă şi să reziste, găsind diverse 
strategii de face asta — în mod clar a sta pe loc, nemișcat, nu este o 
soluţie, fiind foarte uşor de dezechilibrat). 


x 


x x 


Merită subliniat, în final, după succinta ilustrare a cazurilor, 
faptul că membrii grupului nu se cunoşteau dinainte, iar timpul 
disponibil a fost foarte scurt (3 ore). Cu toate acestea, se poate 
remarca nivelul de profunzime la care s-a ajuns prin intermediul 
exerciţiului prezentat, temele abordate fiind în majoritatea cazurilor 
problematici definitorii cu care se confruntă participanţii la acest 
grup — ceea ce susține încă o dată forţa acestui tip de tehnici. 

Povestea şi basmul în psihoterapia copilului 


Conf. Univ. Dr. Elena Otilia VLADISLAV” 
Universitatea din Bucureşti 


Povestea şi basmul stimulează “descentrarea” copilului, 
creându-i jocul de perspective care-l poate face să se pună în locul 
altuia şi să regăsească în altul ceva din el însuşi. În personajele 
negative din basme copilul poate să-şi proiecteze temerile, 
dificultățile cu care se confruntă în viaţa sa, iar personajele care-l 
ajută pe Erou, fiinţe sau obiecte miraculoase, îi dau copilului ocazia 
să îşi activeze resursele interioare. 

Sheldon Cashdan (1999) consideră că basmele oferă o cale 
de acces unică spre viaţa emoţională a copiilor. Valoarea lor constă 
în puterea de a-i ajuta pe copii să facă faţă conflictelor interioare cu 
care se confruntă în procesul de creştere. Rolul psihologic al 
basmelor este acela de a rezolva conflictele dintre forțele pozitive şi 
cele negative din Sine. De la un basm la altul, Vrăjitoarea 
întruchipează aspectele nesănătoase ale Sinelui cu care se luptă toți 
copiii. În basme, copiii se întâlnesc cu anumite “păcate ale 
copilăriei”, cum sunt vanitatea, invidia, lăcomia, înşelăciunea, lenea, 
aviditatea, pe care învaţă să şi le stăpânească. Autorul consideră că 
basmele sunt psihodramele copilăriei. “În spatele acestor fanteziste 
excursii în imaginație se găsesc drame din viaţa reală, care reflectă 
lupte din viaţa reală.” Ascultând un basm, copii proiectează în mod 
inconştient părți din ei însuşi asupra diferitelor personaje din poveste, 
folosindu-le ca pe nişte depozitare psihologice pentru elementele 
concurente din Sine. 

O altă cale de a lucra cu basmele în psihoterapie este aceea 


? E-mail: vladislav.elena.otiliaE gmail.com 

oferită de Paola Santagostino (2004). Ea îşi încurajează pacienții să 
fabuleze propriul basm. Basmele inventate urmează cele trei faze 
fundamentale: începutul basmului, când se prezintă personajele şi o 


situaţie de echilibru precar; criza, faza centrală a basmului, în care se 
prezintă problema, protagonistul, aliaţii pe care se poate conta, 
duşmanii împotriva cărora luptă eroul şi încheierea, care ilustrează 
un nou echilibru mai stabil şi mai aducător de satisfacţii decât cel de 
la început. “Această creație personală şi originală a imaginarului unui 
subiect permite terapeutului să surprindă elemente simbolice care 
descriu procesele interioare ale povestitorului, dificultăţile lui, 
conflictele, punctele de forță şi potenţialitățile latente şi să facă din 
acestea instrumente utilizabile în psihoterapie.” (2004, p.24) 
Autoarea a observat în practica sa că însuşi procesul vindecării 
demarează spontan în momentul în care a fost găsită soluţia 
problemei reprezentate la nivel imaginar. Acest lucru se întâmplă 
indiferent de legăturile pe care le face autorul între elementele 
simbolice ale povestirii şi elementele concrete ale vieţii sale reale. 

În practica mea psihoterapeutică cu copii am observat că 
metoda fantazării basmului personal combinată cu punerea lui în 
scenă cu ajutorul marionetelor poate da mai multe informaţii în 
evaluare şi are efecte mai bune în terapie. Am observat că pentru 
copiii mai mici este mai uşor să inventeze poveşti care să 
pornească de la un stimul concret: un desen sau un modelaj pe care 
îl realizează în prealabil. De aceea, metoda pe care o folosesc cel 
mai des este următoarea: îi propun copilului să realizeze un desen 
sau să modeleze din plastilină eroul unei poveşti personale, orice 
doreşte el iar apoi îi spun să inventeze o întâmplare în care să fie 
protagonist principal personajul ales de el. În cheie simbolică, 
poveştile construite de către copii transmit informaţii valoroase 
privind preocupările lor, dificultățile pe care le au, conflictele pe 
care le trăiesc dar şi despre resursele de care dispun şi soluţiile pe 

care le pot găsi. 

De la povestea sau basmul personal trecem apoi la 
dramatizare. Copilul alege marionete care concretizează fiecare 
dintre personajele poveștii, intră în fiecare rol, le pune în relație, dă 
viață intrigii. Dramatizarea îl ajută să se implice complet: imaginativ, 
cognitiv, emoţional şi acţional. Cu ajutorul externalizării poveştii 
personale, copilul îşi experimentează părți din el însuşi, are ocazia să 
îşi exprime diferite trăiri emoţionale şi să îşi activeze resursele. 
Povestea şi dramatizarea sunt continuate pe parcursul mai multor 
întâlniri până când se ajunge la găsirea de soluţii la problema inițială. 
Finalul este restructurarea interioară. 

Rolul terapeutului este acela de a-l însoţi pe copil în acest 
proces de exprimare interioară. Terapeutul poate juca anumite roluri, 
dar doar în sensul sugerat de copil. El îl ajută pe copil să se exprime 
cât mai mult emoţional şi acţional în joc, să realizeze dialoguri între 
personaje, să-şi găsească aliaţi. În faza de inventare a poveștii, de 
prezentare a problemei şi găsire a soluţiilor se lucrează doar la nivel 
imaginar, fără ca terapeutul să interpreteze povestea şi jocul 
copilului. În etapa în care a fost găsită soluţia la nivel imaginar poate 
fi oportună legătura dintre ficţiune şi realitate. Atunci copilul poate 
aborda direct anumite probleme cu care se confruntă în realitate şi 
poate fi ajutat să transpună soluţiile găsite în poveste în planul 
comportamental. 


Studiu de caz: Făt Frumos şi Făt Urât 

Victor are 8 ani şi este la şcoală clasa întâia. A fost 
diagnosticat la 1 an cu paraplegie spastică şi hipotonie axială şi a 
suferit mai multe operaţii chirurgicale. Este un copil cu intelect 
normal, comunică verbal cu uşurinţă. Îşi poate folosi mâinile pentru 
autoservire şi scris dar nu poate merge, se deplasează cu căruciorul 
şi, mai rar, cu cadrul. Locuieşte cu mama sa, care se ocupă foarte 

mult de recuperarea lui. Deoarece mama şi-a dorit foarte mult copilul 
şi tata era angajat în altă relaţie de cuplu, mama şi-a asumat de la 
început rolul de mama singură. Tatăl îl vizitează foarte rar şi se 
implică în special financiar în relaţia cu băiatul. Deci putem spune că 
Victor a fost de la început „copilul mamei”. Victor este dependent de 
mama sa în multe dintre activităţile zilnice. 

La şcoală, Victor este bine integrat în grupul de copii. 
Colegii îl plac şi îl ajută când are nevoie. În general, face faţă cu 
bine cerinţelor şcolare numai că scrie mai lent comparativ cu 
ceilalți colegi. 

Mama a solicitat intrarea într-un program psihoterapeutic 
pentru că i se părea că de ceva vreme Victor devenise mai apatic, 
nesigur şi se implica puţin în exerciţiile de recuperare fizică. Ea 
dorea ca băiatul să fie ajutat să devină mai încrezător în el însuşi şi 
mai deschis spre cunoaştere. Din dialogul cu mama am observat că 
aceasta oscilează în relaţia cu Victor între hiperprotecţie şi o 
atitudine critică când consideră că nu face anumite lucruri pe care ar 
putea să le facă singur. Nu îşi mai dă seama uneori dacă ceea ce îi 
cere copilului este realist sau nu. Frica cea mai mare a mamei este 
aceea că Victor va rămâne al nimănui când ea nu va mai fi. Ea 
visează că într-o zi Victor se va ridica şi va merge spre ea. 

Am pornit construirea poveştii de la Desenul Persoanei. 
Victor a desenat iniţial un băiat foarte schematic, care nu i-a plăcut 
cum a ieşit. A dorit să mai deseneze unul mai frumos, cu corpul bine 
conturat. Mi-a spus că primul este Făt Urât şi celălalt este Făt 
Frumos, ca în poezia: „Mă duc urât mă-ntorc frumos, mă duc pe sus 
mă-ntorc pe jos” pe care a învăţat-o la şcoală. Lui Făt Frumos i-a 
desenat şi o motocicletă cu care acesta se deplasa. 

Basmul personal: Făt Uråt se speria şi de umbre. Fugea de 
parcă avea foc în spatele lui. Făt Frumos nu avea frici. Se lupta cu 
Zmei. Mama, tata şi fratele lui îl aşteptau acasă. Ei nu ştiau să lupte. 

Făt Urât, în loc să lupte el cu inamicii, îi pune pe alții să 
lupte. El stătea într-un loc să nu vină nimeni să-l omoare, iar ceilalți 
să se lupte în locul lui. Îi este frică de orice. Şi de un om curajos. 
Stătea ca belferul. Făt Urât îşi doreşte să stea ca Belferul într-o 
prăpastie. 

Făt Urât îşi doreşte să se lupte. 

Lui Făt Urât nu-i plăcea să facă absolut nimic. 

Făt Frumos ar putea să-l ajute pe Făt Urât şi să-i spună 
„Învinge-ţi frica!”. 

Făt Urât nu vrea, de fapt. În prăpastie era un jeg de nu 
putea să stea. 

Făt Urât căzuse în prăpastie. A săpat cu sabia un tunel mic. 
A obosit. A făcut numai jumătate din tunel. Sus era Făt Frumos care 
avea o sabie mai mare decât a lui. Până săpa Făt Urăt tot tunelul îi 
venea rău. Stătea jos culcat. În sfârşit a săpat Făt Frumos. 

Făt Urât: ,„ Mulţumesc” 

Făt Frumos: „Dar tu de ce nu vrei să lupţi? ” 

Făt Urât: „Fiindcă mi-este frică” 

Făt Frumos: „Ba trebuie să lupţi. Dacă eu sunt în altă 
luptă şi sună telefonul şi nu-l aud tu o să dormi în prăpastie până 
o să vin eu?” 

Făt Urât: „Ori dorm acolo şi te aştept ori vin eu pe jos la o 
cabană şi te aştept acolo. ” 


Comentarii: 

Poezia care l-a impresionat pe Victor este o metaforă a 
situaţiei lui prezente. Prin cei doi eroi, Făt Urât şi Făt Frumos, el 
exprimă părţile opuse ale Eului său. În Făt Urât apare partea sa 
slabă, nesigură, dependentă, fricoasă. Este partea din el de care ar 
vrea să scape. 

În Făt Frumos apare partea sa puternică, masculină, activă, 
care doreşte să iasă învingătoare. Este interesant că apare referința 

la partea sa puternică încă de la începutul poveştii. Făt Frumos 
este imaginea de sine ideală şi accesibilă. În ciuda problemelor 
sale de sănătate, Victor nu are reprezentarea interioară a unui copil 
cu totul neputincios. 

Prăpastia este asimilată simbolic arhetipului mamei, iubită şi 
înfricoşătoare (interpretare întâlnită frecvent în psihologia abisală a 
lui Jung). Acolo, Făt Urât se simte inițial confortabil, protejat, dar 
mediul devenise neplăcut, „era jeg”, vroia să iasă, dar se simţea prea 
slab. În sabie se regăseşte un simbol al masculinităţii. Începutul 
poveştii conduce la ideea că Victor doreşte să scape de dependenţa 
maternă şi să-şi acceseze masculinitatea: Făt Frumos are o sabie mai 
mare decât a lui Făt Urât care era prizonier al prăpastiei. Fricile îl 
împiedică însă să se lupte. 

După poveste, a urmat dramatizarea. Victor a ales marionete 
care să îi reprezinte pe Făt Frumos şi pe Făt Urât şi a pus în scenă 
povestea. Concretizarea părţilor opuse ale Eului lui şi externalizarea 
au condus la o schimbare de perspectivă. El a devenit actor al dramei 
sale personale. În sceneta pe care a realizat-o, Făt Frumos l-a ajutat 
pe Făt Urât să iasă din prăpastie şi apoi s-a luptat cu un Balaur, 
dându-i lui Făt Urâtun exemplu de vitejie. 

În următoarele întâlniri, l-am încurajat pe Victor să 
dramatizeze continuarea poveştii, când Făt Urât se întâlnea cu 
Fricile lui. Se temea de tornadă, de umbră. Dacă venea un om cu 
sabia şi era bun, el se speria. „Luptă-te tu, Făt Frumos.” „Du-te în 
luptă şi cheamă pe cineva să stea cu mine, că mie mi-e frică.” Mai 
ales noaptea îi era frică lui Făt Urât. „Nu putea să fugă.” 

Victor a arătat în joc cum Făt Urât se întâlneşte cu fricile 
sale, concretizate cu ajutorul unor marionete. Jucând rolul 
Fricilor, le-a putut stăpâni. lar jucând rolul lui Făt Frumos, 
ajutorul lui, a devenit mai încrezător în capacitatea sa de a se 
confrunta cu obstacolele. 

Într-un alt joc în care Făt Urât se lupta cu Fricile sale, acesta 
şi-a ales ca aliat o altă marionetă pe care a numit-o Păcală, personaj 
ce părea celorlalți prost, dar care ieşea din situații făcând feste 
oamenilor, râzând de defectele lor. În Păcală este transpusă resursa sa 
cognitivă, istețimea. 

Într-unul dintre jocuri a reieşit că cea mai temută frică este 
Vrăjitoarea cea Rea. A dramatizat cu ajutorul marionetelor 
confruntarea dintre Făt Urât, care devenise mai puternic acum, şi 
Vrăjitoarea cea Rea. Ca aliat apare Zâna cea Bună care îi 
îndeplineşte trei dorinţe: să fie curajos, să aibă o armă puternică, să-i 
crească mâna pentru a-l prinde de gât pe cel care-l sperie. Vrăjitoarea 
cea Rea a fost omorâtă în final. 


Comentarii: 

Pentru a-şi integra masculinitatea are nevoie să se confrunte 
cu imaginea negativă a mamei temute, ilustrată simbolic în 
Vrăjitoarea cea Rea şi să fie susținut de Zâna cea Bună, expresie 
simbolică, idealizată a mamei bune. Dacă Vrăjitoarea cea Rea îl 
privează pe Erou de puteri, anihilându-l, paralizându-l, Zâna cea 
Bună îi conferă puteri active: forţă, curaj, acţionând în sens pozitiv 
asupra masculinităţii Eroului. 


Bibliografie 
e Bettelheim, B. (1976). Psychanalyse des condes de fees. Robert 

e Cashdan, Sheldon (2009). Vrăjitoarea trebuie să moară. Ed. 

Colajul: tehnică aplicată în grupul terapeutic pentru 
părinţi şi copii aflaţi în perioada de doliu 


Psih. Livia CĂCIULOIU MINEA’ 
Cabinet Individual de Psihologie 


Perioada de doliu aduce provocări multiple în familia cu 
copii între 5-8 ani: părintele singur îşi trăieşte acum pierderea 
partenerului de cuplu şi a părintelui copilului său, fiind ce cele mai 
multe ori în imposibilitatea de a răspunde emoţional adecvat 
copilului din momentul respectiv. În acelaşi timp, cei mici asistă 
neputincioşi la schimbările din jur şi încearcă o apropiere de 
părintele rămas prin comportamente uneori dezadaptative, datorate 
nivelului de dezvoltare psihologică şi gradului de înţelegere a morţii. 

Pentru părinţii şi copiii (cu vârste între 5-8 ani) care şi-au 
pierdut partenerul de viaţă, respectiv, un părinte, am elaborat şi 
implementat alături de colegul meu Alex Căciuloiu o serie de 
activităţi de grup care au acoperit 4 zile de lucru terapeutic. 
Activităţile au cuprins grupuri pentru copii, grupuri pentru părinți şi 
grupuri mixte şi au vizat dezvoltarea unei mai bune înţelegeri a 
perioadei de doliu în cazul adulţilor şi copiilor, dezvoltarea 
inteligenţei emoționale şi a comunicării asertive, facilitarea 
exprimării emoționale, resemnificarea pierderii şi reactivarea 
resurselor interne familiale. În ultima zi de lucru am utilizat colajul, 
pentru a provoca participanţii să îşi împărtăşească gândurile şi 
emoţiile din prezent, să îşi negocieze planurile comune, să îşi 
proiecteze viitorul împreună şi să îşi comunice şi să îşi structureze 
adecvat obiectivele individuale în cadrul familial. 

Am ales colajul ca tehnică de lucru terapeutic pentru că 

oferă clientului posibilitatea de a alege şi de a folosi obiecte, 
imagini, culori şi materiale cu sens pentru experienţa sa, pe care să 
le poate combina folosindu-și imaginaţia şi reuşind să exprime în 
final o scenă realistă şi bogată a hărții sale interioare (conştiente şi 
parţial inconştiente), mai detaliată decât ar putea printr-un desen 
simplu. În acelaşi timp, construirea colajului presupune o implicare 
la nivel multi-senzorial a clientului, pentru a identifica cele mai 
potrivite imagini şi materiale, care să exprime cu claritate emoția sau 
ideea de transmis. În plus, abilităţile practice ale copiilor participanţi 
le-ar fi putut crea dificultăţi în exprimarea clară a propriei viziuni 
despre viitor prin desen, imaginile deja create fiind un suport 
excelent în elaborarea lucrării. 

Materialele utilizate au cuprins diferite tipuri de sfoară şi 
panglici, reviste, ziare, hârtii colorate, carton, stickere şi diferite 
instrumente pentru desen şi scris (creioane colorate, carioci, sclipici 
colorat, markere), capse, lipici lichid, solid şi scotch de mai multe 
tipuri. Acest tip de materiale au permis adulților să se reîntoarcă 
senzorial la o etapă e copilăriei lor, iar din acea etapă să îşi 
reactiveze resurse interne precum creativitatea, spontaneitatea şi 
plăcerea de a crea. 

Instructajul: “V-am pregătit o nouă surpriză. Aşezaţi-vă cât 
mai comod pe scaune şi fiţi conştienţi de corpul vostru. Pe măsură ce 
vă găsiţi o poziţie confortabilă puteţi închide ochii. Ce gânduri vă 
trec prin minte? Lăsaţi-le să treacă. Fiţi conştienţi de ritmul 
respirației voastre. Cum respiraţi? Respiraţi repede, sacadat sau încet 
şi molcom? Trageţi puternic aer în plămâni, ţineţi 2 secuuuuunde şi 
apoi expiraaaaţi. Continuaţi să inspirați şi să expiraţi. Acum puteţi să 
va imaginaţi din ce în ce mai clar cum va arăta familia voastră peste 
10 ani. Ce vârstă aţi avea peste 10 ani? Vedeţi ca într-un album 
împlinirile pe care vi le doriţi, paşii pe care vreţi să îi faceţi împreună 
pentru ca aceste realizări să aibă loc. Vedeţi în acest album al 

familiei voastre toate lucrurile frumoase care doriți să vi se întâmple: 
vacanțele împreună, bucuriile, provocările, cuvintele pe care veți 
avea grijă să le rostiți mai des, învățămintele de care veți ține cont. 
Toate vor apărea în calea voastră în următorii 10 ani. Acum puteți 
deschide ochii, puteți privi în jurul vostru şi puteți observa 
materialele din fața voastră. Cu ele veți compune albumul familiei 
voastre din anul 2025, aşa cum l-ați văzut în interiorul vostru. 
Gândiţi-vă la acest colaj ca la un album, ca la un roman. Poate să 
acopere un domeniu sau mai multe din viaţa voastră. Poate fi o 
poveste concentrată sau mai multe, o naraţiune cronologică sau un 
montaj vizual... 

Colajele rezultate au fost utilizate în analiza ulterioară de 
grup. Cu susţinerea elementelor vizuale alese, părinţii şi copiii şi-au 
putut exprima emoţiile şi dorinţele, chiar şi cele mai puţin acceptate 
iniţial de ei înşişi (dorinţa de a avea un tătic sau o mămică nouă, 
dorinţa de a schimba casa sau de a petrece mai mult timp împreună 
cu părintele prezent). 

Colaj 1: Revista viitorului 


Colaj 2: Un nou tătic şi o surioară „nouă” 


Colaj 3: Reţeta fericirii familiei şi prima iubire (viitoare) 

a copiilor 


Colaj 4: O nouă casă plină cu iubire 


Comunicarea a fost deblocată şi susținută prin împărtăşirea 
nevoilor de aici şi acum şi a scopurilor familiei pe termen lung, 
realizându-se în acelaşi timp o confruntare cu realitatea pierderii şi 
reconstruindu-se o nouă realitate sănătoasă, care să o înglobeze. 

Copiii şi părinţii şi-au redescoperit capacitatea de a lua 
decizii şi de a le negocia împreună, ca o familie, sentimentul de 
acceptare şi puterea decizională fiind în multe cazuri blocate odată cu 
pierderea membrului familiei. Copiii au fost valorizaţi, li s-a 
recunoscut locul în familie şi au fost încurajați de părintele 
supravieţuitor să îşi exprime planurile de viitor şi să se implice în 
creionarea unui viitor împreună. Părinţii au descoperit în copii un 
partener de încredere, cu o viziune clară pe termen lung, ceea ce a 
redus considerabil stresul luării deciziilor cu impact major în familie, 
pe care înainte le luau singuri. Familia şi-a deblocat latura acţională, 
creativă, iar aici colajul şi-a dovedit cea mai mare aplicabilitate, prin 

efortul combinat de creaţie şi manipulare tactilă a materialelor. În 
plus, prin prezentarea poveştii familiei lor în faţa grupului, fiecare 


participant a fost valorizat de grup şi şi-a asumat decizia de a-şi 
construi viitorul plecând de la nevoile identificate în prezent şi 
urmărind scopurile stabilite în familie. 


Colaj 5: Noul motto al familiei 


Regăsirea autenticităţii şi a siguranţei personale în noul 
context familial, precum şi acceptarea propriilor vulnerabilități, a 
condus către planificarea unor activităţi noi de familie (în Colajul 6 
apare un nou hobby al familiei, mersul la munte: în cazul nostru, 
această familie venise pentru prima oară la munte) şi continuarea 
unor ritualuri de familie în care rolul părintelui absent este preluat şi 
asumat de celălalt părinte. 

Colaj 6: Agenda familiei şi noi hobby-uri 


În aplicarea tehnicii colajului în grupul mixt format din 
părinţi şi copii aflaţi în doliu a fost importantă şi atitudinea şi 
interacţiunea terapeuţilor cu participanţii. Pentru a dinamiza şi 
valoriza reconectarea emoţională şi împărtăşirea planurilor de viitor, 
terapeuţii au manifestat o atitudine pozitivă şi ne-am exprimat 
autentic încântarea, aprecierea sau surpriza plăcută faţă de colajele 
rezultate, faţă de fiecare în parte şi faţă de colaborarea lor. 

A long time ago, in a Galaxy far, far away 
(“Războiul stelelor” din cotidian) 
- exercițiu de meditaţie creativă unificatoare - 


Psih. Drd. Vasile CONSTANTIN! 
Colaborator Institutul SPER 


O planetă... ce ţi se pare aşa ciudat? Ce, n-ai mai văzut 
niciuna? Sunt prezentate în cărțile de astronomie, de geografie, în 
fotografiile preluate de telescoapele din lumea întreagă şi, uneori — 
mai ales pe timp de noapte — sunt vizibile cu ochiul liber, 
metamorfozate de lumina acerbă a miilor de sori din Univers, sub 
formă de stele. O planetă este şi cea pe care tu însuţi îți duci 
existenţa. Privind în jur, vezi numărate şi nenumărate minuni ale 
naturii, toate condensate pe Planeta Albastră, pe care, privind-o cu 
ochii tăi mici de muritor, o vezi mare... aproape nesfârşită şi... 
sferică. Observă-te. Dă-ţi voie să simţi chiar acum pământul pe care 
stai, să miroşi aerul parfumat, poate, de florile, frunzele, miresmele 
relocate de vânt dintr-o parte într-alta a lumii. Bucură-te şi de lumina 
şi de căldura soarelui, de calmul pe care îl dă albastrul etern al 
cerului — în fond, nimic altceva decât o iluzie optică, la fel cum sunt 
multe alte lucruri din viaţa ta: nişte iluzii. Vestea bună e că de unele 
te poţi bucura, în timp ce altele te anxietează atât de puternic încât 
nu-ţi mai dau voie să te bucuri cu adevărat de ceea ce eşti. 

Chiar aşa, ce eşti? Sau cine...? O provocare de când lumea, 
la care fiecare dintre noi, oamenii, căutăm răspunsuri care mai de 
care mai variate, mai sofisticate, mai dezirabile şi mai acceptabile 
pentru ceilalți, astfel încât să te primească pe orbita lor: halal nevoie! 
Nu-i de ajuns că ei de-abia se pot roti pe propria orbită? Cum să te 


* E-mail: valush_constantin @ yahoo.com 

mai tragă şi pe tine după ei? Şi câte neadevăruri — n-am să le spun, 
totuşi, minciuni — se ascund sub masca aceasta pe care o tot porţi în 
timp ce le spui celorlalți cine eşti. Sau poate chiar şi ţie îţi spui 
aceleaşi nevinovate, mici şi securizante neadevăruri. 

Bine, bine. Hai să ne oprim cu filosofatul aici. E momentul 
adevărului. E... momentul în care ai ocazia să te observi, să te joci 
de-a v-aţi ascunselea, întocmai ca un copil care şi-a descoperit 
partenerul de joacă ascuns în spatele unui copac din parc şi începe 
să-l alerge, pentru a se declara învingătorul jocului. Da, uită-te la 
tine, din exterior, dar şi din interior... priveşte-te, ca şi cum ai fi o 
planetă! Da, ai auzit bine... o planetă aflată în propriul său univers 
interior. În liniştea absolută în care sunetul i-a cedat tronul luminii, e 
ocazia perfectă de a te roti în jurul axului, fiind astfel martor la tot 
ceea ce te înconjoară: stele aflate la mii de ani lumină, praful lăsat de 
cele care... plictisite să îşi mai ducă veacul în universul tău, au decis 
să se autoanihileze, să facă implozie, lăsând în urma lor o dâră deloc 
plăcută de gaze şi particule care îți obstrucţionează nu doar căile 
respiratorii, ci uneori şi vederea, şi chiar bătăile acelui nucleu, centrul 
tău de planetă, sămânţa în jurul căreia te-ai format, strat cu strat, pe 
măsura trecerii timpului. Aşa e, praful ăsta ţi-a afectat un pic şi 
sufletul, însă mă întreb care să fie motivul pentru care îi dai voie? 
Neisprăvitele astea de stele! Şi-au permis să îţi viziteze universul, să 
se bucure, poate, de condiţiile pe care chiar tu le-ai creat şi, apoi, 
plictisite (ori poate speriate sau dornice să cunoască alte universuri), 
au dispărut, lăsând gunoi în urma lor. Tu, ca o planetă gazdă cu bun 
simţ, le-ai lăsat să vină, le-ai făcut să se simtă confortabil. Însă îţi 
mai spun ceva, orice planeta gazdă cu spirit gospodăresc face şi curat 
după vizită. Aşa că, în loc să laşi toate particulele acelea gri şi cu 
miros greoi să îți polueze atmosfera, ia mai bine o mătura cosmică şi 
dă-le la o parte. Incursiunea nu s-a încheiat şi în mod cert ai nevoie 
de vizibilitate ridicată pentru a putea să ai parte de o călătorie cât mai 

fecundă... credeai cumva că te plimbi doar de plăcere prin univers? 
Nuuuuuu, orice astfel de călătorie aduce cu ea la final şi nişte 
învăţăminte. Dar am spus prea multe, vei primi surpriza la final, 
acum... mai departe pe orbită. 

În acest univers, aşa cum e lăsat de Dumnezeu, trăiesc şi 
nişte sori, câte unul în fiecare galaxie. Fii atentă, dragă planetă, la 
astrul ce te luminează şi te încălzeşte — cel în jurul căruia te învârţi 
tu. Îmi vine să aproximez distanţa lui faţă de tine, însă acesta e un 
lucru aşa de personal, încât am să te las pe tine să observi asta: ştiu, 
se poate să fie ceva mai departe, astfel că nu toată căldura lui să 
ajungă până la tine, risipindu-se printre alte stele, alte planete. La fel 
de bine poate să-ţi fie mai aproape, să te dezmierde cu razele sale — 
explozii de foc care, deşi benefice ţie, prea aproape ar cauza un 
incendiu aşa de mare încât ar distruge orice formă de materie, fie ea 
vie sau nevie... Oriunde ar fi, fii conştientă de soarele în jurul căruia 
gravitezi. A, tu nu laşi soarele să te încălzească? Ţi-ai creat un satelit 
natural, un fel de lună, care să se interpună între voi. Oare ce motiv 
ar avea o planetă să facă una ca asta? Să fugi de lumină poate 
echivala cu a nu da voie vieţii să se manifeste pe tărâmurile tale. Sau 
a-ţi supune vieţuitoarele la condiţii aspre, la friguri îndelungate şi 
nopţi lungi, reci şi pustii. Ştiu că îţi propui ca la un moment dat să îţi 
modifici un pic traiectoria, să îţi apropii orbita de soare, să te apropii 
de el. Ai mare grijă când îţi alegi acel moment, pentru că până şi o 
planetă poate deveni o gaură neagră la izbirea de un asteroid, astfel 
că toate planurile de evoluţie se risipesc într-o clipită. 

ŞI, că tot veni vorba de găurile negre, te invit să le priveşti un 
pic şi pe acestea. Pare că sunt din ce în ce mai multe: unele sunt 
acolo de când a apărut universul, iar altele s-au născut odată cu 
trecerea timpului. Nemiloase şi rele, atrag în ele absolut tot ceea ce 
se apropie de punctul de intrare în vârtejul anihilator al spiralei ce le 
formează. Nu numai că totul dispare în mrejele acestor balauri 

spaţiali, însă pe măsură ce se hrănesc cu materie cosmică, găurile 
negre ale universului în care şi tu te-ai format, devin tot mai mari, 
gata să acapareze întreaga galaxie, să preia conducerea, să devină ele 
stăpânele universului. Ele, nişte găuri negre apărute din neant, fără 
nici un scop precis în această lume. Ele, care sug energie, distrug 
planete, omoară stele, sting sori. Ele, care, fără să fi construit 
niciodată nimic, distrug tot. Te-am văzut până şi pe tine la un 
moment dat, aruncându-le nişte lucruri ce nu-ţi mai foloseau. Unde 
ţi-o fi fost capul? Să dai de mâncare vandalilor care profită de acest 
lucru. Văd că nu pare să-ţi fie teamă şi, într-un fel, mă bucur. Nu pot 
decât să-mi imaginez că ai un plan pus la cale, un mecanism pe care 
îl foloseşti pentru a te proteja de acţiunea nemiloasă a găurilor negre. 
Există, aşa-i? 

Tot rotindu-te în jurul axei tale, e imposibil să nu-ţi sară în 
ochi şi alte planete, vecine sau mai îndepărtate. Formate din gaze, 
roci sau metale, cu ghețari sau temperaturi prea mari ca să fie 


x ec. FEE 


suportate de cineva ca tine (o planetă “temperată”), îşi duc existența 
rotindu-se de jur împrejurul orbitei, într-o rutină perfectă, din care 
numai cataclisme galactice halucinante le-ar putea perturba. Şi chiar 
şi atunci, ce poate face, totuşi, o planetă ca să lupte pentru sine şi 
pentru existenţa sa? Lăsându-se pradă naturii universale, se rotesc, se 
deplasează, dezvoltă în interiorul lor mecanisme care mai de care mai 
interesante. Vor să fie independente, însă toate se supun atunci când 
marea furtună a neantului spaţiului cosmic decide să pună punct. Şi 
de la capăt. 

Una peste alta, pare un univers minunat, strălucitor şi dătător 
de linişte. Totul pare că are totuşi locul său, totul se mişcă în propriul 
tău ritm, parcă dansează uneori — un dans cosmic. Ce frumos! O 
coregrafie bine pusă la punct până la cel mai mic detaliu. Dar în tot 
acest aranjament, tu unde eşti? A, planeta aia micuță, ascunsă după 
propriul satelit? Pare că, pe cât de mult ai curaj să faci această 

incursiune într-un univers necunoscut şi uneori de temut, pe atât de 
puţin îţi place să te faci şi văzută. Într-adevăr, comparabil cu vecinele 
tale planete, mult mai mari, înconjurate de inele care le împodobesc 
şi le înfrumuseţează, tu ai dimensiuni mai mici, parcă nici măcar nu 
ieşi în evidenţă cu ceva. Ce rost mai are să mai depui vreun efort să 
te faci remarcată? Şi mai ales, cu ce? 

Ei bine, ca să-ți poţi răspunde la această întrebare, e necesar 
ca această călătorie să pătrundă ceva mai profund, dincolo de ceea ce 
e vizibil în univers — dincolo de planete, stele şi asteroizi, dincolo de 
praful cosmic şi de găurile negre, dincolo de soare. E necesar să te 
observi chiar pe tine. Şi poţi începe cu forma ta... Cum ce formă? 
Evident că sferică, dacă eşti o planetă convenţională. Însă poate nu ți- 
ai dat seama până acum că forma ţi-o poţi da chiar tu. Ce ar fi atât de 
neobişnuit să fii o planetă cubică? Sau în formă de prismă? Sau o 
roză a vânturilor care emană energie cu fiecare rotaţie pe care o 
realizează... poţi fi din metal, din praf, din piatră. La începutul lumii, 
tu însăţi ai fost cea care şi-a ales materialele din care să fii plămădită. 
lar dacă nu-ţi mai aduci aminte, e suficient să-ţi arunci un ochi în 
interiorul tău: lut, apă, zăpadă ori poate vreun metal preţios. Care e 
compoziţia ta? Observă nu doar asta, ci şi fenomenele care se petrec 
în atmosfera ta planetară. Furtuni puternice, uragane, tornade, viscole 
şi geruri puternice... ori brize calde, soare, valuri înspumate care 
aduc la mal scoici, stele de mare şi alte vieţuitoare multicolore, alge 
şi crabi, peşti şi pescăruşi. Dă-ţi voie să pătrunzi în cele mai adânci 
peşteri şi să vezi ce anume se ascunde acolo: poate vreo caracatiță 
speriată, poate lilieci iubitori de întuneric sau vreun fluture prins în 
pânza de păiajen a unei arahnide înfometate. 

Dragă planetă, ce îţi place cel mai mult la tine? Dacă ar fi te 
pui serios pe introspecţie, ai vedea că ai de unde alege: munţi, 
dealuri, câmpii, râuri şi izvoare, plaje întinse de nisip şi mări line şi 
limpezi. Păduri dese cu copaci verzi şi vieţuitoare fericite care îşi duc 

veacul bucurându-se de prezent: veverițe care sar în sus de bucurie la 
descoperirea unei ghinde, iepuraşi ghiduşi care tresar la întâlnirea cu 
alți iepuraşi, mulțumiți că nu sunt singuri, păsări ce cuceresc cerul cu 
aripile lor frumos înveşmântate în pene. Înţeleg să fie şi lucruri care 
nu-ţi plac: scorburi din copaci şi terenuri aride, lipsite de viaţă, şi ele 
având, însă, scopul lor, contribuind la ciclicitatea a tot ceea ce se 
întâmplă acolo, devenind astfel un ajutor important pentru 
funcționarea ta optimă. Mă bucur nespus să văd că eşti o planetă 
frumoasă, că te placi, că te iubeşti, de fapt, şi răspândeşti iubire peste 
tot ceea ce te formează. 

Acum, e momentul să mai arunci o privire peste întreg 
universul: la pământurile tale, la vegetaţie şi animale, la orbita care te 
ajută să gravitezi în jurul soarelui, la planetele vecine, la praful de 
stele şi asteroizi, la galaxie... la univers. Priveşte întreg acest univers 
de sus — tot mai de sus — ca şi cum ai deveni preţ de două clipe o 
entitate divină, o lumină care şi-a dat voie să creeze toate aceste 
minunăţii de care să se bucure şi pe care să le folosească pentru a 
creşte, a cunoaşte, a simţi. Da, e timpul să le iei cu tine pe toate, să le 
oferi un sens, un rost la care nu te-ai gândit până acum, să le iubeşti, 
pentru că, în fapt, să iubeşti toate aceste lucruri înseamnă să te iubeşti 
pe tine. Ia-le cu tine să-ţi fie călăuze şi mergi mai departe, bucură-te 
de incursiune, descoperă, simte. Eşti o planetă în momentul ăsta. Şi 
nu una oarecare, ci una ce posedă în componenţa sa atât de multe 
lucruri, încât ai putea fi tu însăţi chiar un Univers. A, chiar eşti? 

Dansul Alchimic al Realităţii 


Asist. Univ. Dr. Sorina Daniela DUMITRACHE 
Institutul SPER 


Dansăm prin viaţă... Dansăm înăuntrul nostru şi în exterior, 
dansăm prin ceilalți, prin lumile din noi şi-n cele din afara 
noastră... Dansăm fragmente din dansul propriu, coregrafii ale 
altora, învăţate sau preluate fără supleţe ori fără să ştim, dansăm în 
vis şi dansăm dansul realităţii sau al irealităţii, al lumii şi al 
(ne)lumii, dansăm fără să ne ştim pe noi înşine, cu străinii ce ne 
suntem sau cu cei pe care refuzăm să-i cunoaştem, dansăm cu cei 
apropiaţi, dansăm cu noi noi... 

Dansăm prin timp, palpându-l şi modelându-l, dansăm 
vibrând cu fiecare celulă sau fără să simţim nimic. Dansăm cu paşi 
de începători, intermediari sau avansați, cu încordări ale muşchiului 
inimii sau doar ale gambelor, în paşi de tango sau salsa, stângaci sau 
fermi, paşi tribali sau hard-rock, pe vârfuri ori cu toată talpa, sau cu 
toată fiinţa, uneori... 

Dansăm echilibraţi, cu mişcări diafane, dansăm cu crampe şi 
febră musculară, cu bolovani în spinare, înveliţi în mantii grele de 
plumb, în veşminte de sărbătoare, în valuri străvezii, pe sub ape sau 
cu capul în nori, cu acrobaţii, cu strângeri de mână sau îmbrăţişări 
felii, cu apropieri complementare... Dansăm fragmentaţi sau 
compleţi, rigizi sau relaxaţi, dansăm plutind, înălțându-ne sau 
căzând... Ne ridicăm dansând sau picăm valsând, învăţăm să 
coborâm cu graţie şi să ne ducem tot mai sus cu elasticitate. 

Dansăm cu asudare şi cu bătăi accelerate ale inimii, cu 
stângăcie sau siguranță neclintită, dansăm nemişcaţi şi ne trăim 


* E-mail: sorina_dumitrache @ yahoo.com 

dansând... Plutim, ne încărcăm şi ne descărcăm... dansăm plat sau 
creativ, cu sau fără sens... Dansăm pe tocuri sau picioroange, 
desculți, cu mâinile goale sau înmănuşaţi, dansăm coafaţi cu precizie 
sau cu părul în bătaia vântului, dansăm în saloane de dans, în case 
străine, în sufrageria proprie, dansăm atent costumaţi sau goi, 
dansăm pe nisip, prin ape străvezii, pe asfaltul încins, între pereţi 
glaciali sau sub mângâierea soarelui... Dansăm prin ploaie, printre 
obstacole, ne împiedicăm, alunecăm iarăşi, ne dezechilibrăm şi ne 
(re)echilibrăm, îmbrăţişăm căderea sau o urlăm, ne ridicăm şi picăm 
din nou, sau urcăm treptat şi sigur cu mişcări nebănuite... 

Dansăm. Ne învârtim, ameţim, ne oprim, o luăm de la capăt 
în ritm uşor sau accelerat... Dansăm cu ochelari pe nas, cu lanterne 
în mâini, sau fluturând pălării, dansăm în beznă absolută sau în 
lumina orbitoare... Dansăm, respirăm, ne oprim puţin, dansăm, iarăşi 
şi iarăşi... Dansăm a carnaval, ne antrenăm muşchii feţei pe sub 
măşti în mişcări ritmice... fugim de noi sau dinspre noi spre ceilalți 
în paşi de dans modern sau dans ritual... Dansăm, dansăm, 
dansăm... 

Important este să învăţăm propriul dans, să-l desluşim, să 
îndrăznim să-l (re)construim, să-l (re)descoperim, să-l executăm în 
ritmul nostru, pe note personale, cu autenticitate şi libertate, să 
învăţăm să-i cuprindem şi pe ceilalţi în coregrafia noastră şi să ne 
integrăm în coregrafia lor... cu graţie şi fineţe, cu dăruire şi 
înţelegere, cu acceptare şi iubire... Să dansăm, să dansăm, să 
dansăm... liber şi armonios... Dansul nostru în Marele Dans al 
Realităţii, al lumii... 

Şi dansul continuă... 

Păpuşile terapeutice MARMI 


Psih. Marcelica MITU’ 
Cabinet Individual De Psihologie 


Setul de 12 păpuşi terapeutice este 
varianta unei familii extinse formată 
din: 

- doi părinți, 

- doi bunici materni, 

- doi bunici paterni, 

- doi copii — băiat, fată, adolescenți, 
- doi copii — băiat, fată, mici, 

- doi copii bebeluşi. 


Inițial linguri de lemn, instrumente care 
să-l ajute pe om să se hrănească, iar acum instrumente care să-i ajute 
pe psihologi în evaluarea dinamicii relațiilor din cadrul FAMILIEI. 

În terapie, copiii pot (re)construi prin joc realitatea sau pot 
elabora în mod creativ trăiri sau emoții ce pot căpăta sens, un sens al 
dezvoltării lor. 

Uneori, prin jocul cu păpuşile 
terapeutice, aceştia sunt capabili 
să rezolve conflicte interioare, dar 
şi exterioare, echilibrând şi inte- 
grând aspecte multiple ale 
propriei persoane. 


(Persoanele care doresc să comande setul 
de păpuşi pot lua legătura cu autorul) 


ê E-mail: mitu_mara2000 Eyahoo.com 

RECENZII 


Cinematerapia — 

De la evadare la ancorare 
în cotidian 

Autor: Sorina Daniela 
Dumitrache 


sorina daniela dumitrache 


AAA II LILILITITIITEEE! 


Ecranele multipl(icat)e ale 
realităţii: Reflectarea 
realului cotidian în 
(realitatea din film(e) 


Psih. Filip RADU’, 


Colaborator Institutul SPER case Ø 


Deşi cea de-a şaptea artă este relativ tânără şi parcă mai ieri 
împlinea un secol, ea a fascinat încă de la începuturi şi continuă să 
mai fascineze, poate chiar mai mult decât atunci, mai ales că astăzi 
există posibilitatea de a proiecta pe ecranul alb orice lucru pe care 
poate să şi-l imagineze fantezia umană. 

Poveştile pentru marele ecran — şi mai târziu şi cele pentru 
micul ecran — au încercat dintotdeauna să preia şi să transpună în 
imagini acţiunile, gândurile şi emoţiile umane, reuşind mai mult sau 
mai puţin să le şi transmită mai departe, să le facă să aibă un ecou în 
privitor, să determine la acesta propriile emoţii, gânduri şi acţiuni. 


7 E-mail: radufilip @ yahoo.com 

Toate aceste transferuri (şi contratransferuri) nu sunt însă 
simple şi directe, ci sunt mediate de multiple filtre: ideologice, 
culturale, morale, etice, psihologice, cinematografice. Şi toate 
acestea mediază şi fac posibil ca aceeaşi informaţie să reverbereze 
diferit, să fie percepută diferit şi să fie interpretată diferit, prin filtrele 
personale ale fiecăruia. Am putea spune că realitatea se reflectă 
diferit în fiecare film — în funcţie de scenariu, joc actoricesc, regie, 
muzică etc. — şi fiecare privitor percepe diferit un acelaşi film — în 
funcție de propria sa educaţie, cultură, personalitate, structură 
psihologică ş.a. Filmul reprezintă, deci, punctul în care converg o 
serie multiplă de realități, compuse din realităţile şi viziunile 
cumulate ale tuturor celor care au contribuit la realizarea peliculei, 
punct care, la rândul lui, este perceput în mod distinct de fiecare 
privitor diferit, care trece totul prin propriile sale filtre, generându-se 
deci o multitudine de realităţi distincte. 

Şi tocmai în acest punct de convergenţă a unor planuri şi 
realități multiple intervine psihoterapia, mai exact cinematerapia, 
pentru că gradul înalt de complexitate şi subiectivitate, proiecţiile şi 
interpretările, gândurile şi emoţiile, trăirile mai mult sau mai puţin 
intense pot fi supuse (auto)analizei şi pot să determine efecte şi 
transformări terapeutice. Mai ales şi cu deosebire atunci când sunt 
ghidate de un psihoterapeut care este pregătit în acest domeniu. 
Pentru că trebuie amintit, aşa cum o face şi autoarea în câteva 
rânduri, cinematerapia nici nu se face de unul singur, nici nu 
presupune doar critică de film, deşi spiritul critic poate să fie implicat 
în anumite teme psihologice. Cinematerapia înseamnă urmărirea cu 
sens a filmelor; cu sens personal, pentru a descoperi propriile 
semnificaţii, acele semnificații care determină  restructurări 
psihologice. Cred că nu greşesc atunci când spun că cinematerapia 
înseamnă surprinderea personalității celorlalți — scenariști, actori, 
regizori compozitori etc. — pentru a ajunge să fii surprins de propria 

ta personalitate, adică să-ți înţelegi mai bine propria existență, cu 
motivele, țelurile şi direcțiile ei. 

În cartea Sorinei Dumitrache vei găsi informaţii mai multe şi 
mai detaliate referitoare la aspectele teoretice şi practice ale 
cinematerapiei, informaţii pe care eu nu le-am atins mai deloc în 
această recenzie. Vei găsi chiar şi descrierea unui modul de 
dezvoltare personală centrat pe  cinematerapie în manieră 
experiențial-unificatoare, cu filmele despre care s-a discutat, cu 
temele psihologice abordate şi chiar şi cu fragmente din partea 
efectivă de terapie. E posibil ca după ce citeşti această carte să te uiţi 
la filme în mod diferit. Poate că, cine ştie, vei mai adăuga încă un 
filtru sau poate că vei înțelege mai bine un altul; sau mai multe. 

Ei, ce zici, ne uităm la un film... psihologic? 

POEZIE TERAPEUTICĂ 


Poemele dramei colective 


Conf. univ. dr. Carmen Maria MECU? 
Institutul SPER 


hai 

să ne lepădăm 
corpurile astea grele 

pentru o noapte 

şi să dansăm 
cu îngerii nenumărabili 
de pe o gămălie de ac 
x 


nu te mai aud respirând 
dincolo de monitor 
ai plecat 
în locul acela urât 
unde se ascund poemele 
până mor 


x 


stelarule 
mă strânge între umeri 
haina asta de ţară 
brodată cu bandiți și eroi 


8 . y 
E-mail: carmenmecu @ gmail.com 

are o rosătură de şoareci 
în dreptul inimii 
victimele fug pe acolo 
la cer 


x 


la ce bun 
prietene pierdut 
să trăieşti 
când lumea se surpă în jurul tău 
şi nimic din ce ai fost nu mai ești 
stai trează 
va veni să te culeagă cineva 
orice buruiană de leac îşi are clipa sa 
durerea mea 
peste o durere străină 
într-un timp care doare 
la ce bună poezia 
după rafinate canoane 
când lângă noi 
o lume agonizează 
şi moare 
scriu poezie în timp real 
se naşte o lume nouă 
respir adânc şi 
mă las dusă de val 
suflete fragile 
doctore 
se aprind ușor 
de la o scânteie 


* 

hai să lăsăm oamenii ăştia 
să moară 
om face alţii până la vară 
iar dacă poţi 
acum e vremea să plângi 
ne-au legănat mamele 
cu două mâini stângi 


* 


copiii se nasc 
acolo unde e mare nevoie de ei 
copiii mor când vine un timp 
potrivit 
se subțiază atunci pereţii dintre lumi 
iar sufletele noastre vibrează 
la unison 
dar pentru că toate au pe lumea asta 
un început și un sfârșit 
iartă-ne doamne când vezi că am obosit 
ridică iertător diapazonul 
şi mai aruncă-ne un ton 


x 


în dimineaţa asta 
aud o inimă străină 
mi-e frică 
nu-mi dau seama încă 
pentru ce bate 
stai cu urechea la pământ 
poate îţi șuieră prin minte 

vreun gând 
priveşte 
se aprind lumânări pe dealuri 
ca la război 
oare tu știi 
doamne 
ce se întâmplă cu noi 


x 


oare ce fac acum 
morții noştri 
în spațiul acela primitor 
dintre vieți 
cu ce licori 
îi spală îngerii de rău 
noi 
vedem toată urâțenia lumii 
în oglinda morţii lor 
ne lingem rănile ochilor 
vine iarna vom avea zăpadă 
ca atunci în decembrie 
ştiţi voi 
pregătiți-vă prieteni 
poate vom viziona în alt decor 
alte morți simbolice 
la televizor 


x 


prieteni 
hai să ne închipuim că ne ținem de mână 
aşa ca la grădi în cerc 

ne ascultăm unii altora inimile 
plângem dacă ne vine să plângem 
râdem dacă asta vrem 
ori poate doar tăcem 
apoi 
plecăm în lume să ne facem temele 
dar jocul ăsta nu-l uităm 


x 


ce pot să-ți spun acum 
poate n-a venit timpul 
să-ți laşi capul pe umărul nimănui 
există o vreme pentru vorbit 
alta pentru plâns 
alta pentru tăcut 
aşa cum el / ea a avut una pentru murit 
dar vreau să ştii 
că oridecâteori îmi iese în cale 
pe stradă 
un tânăr cu gâtul dezgolit 
îmi vine să mă apropii de el şi să-l rog 
să mă lase să-l apăr 
de ceasurile rele 

Poeme 


Psih. Emilia PETRESCU? 


Moartea 


Mai întâi ne naștem, 
Vedem lumina soarelui, 
Simţim gustul și mirosul laptelui matern, 
Apoi creştem şi ne maturizăm 
Ne bucurăm contemplând pe Pământ, cerul albastru, marea lină, 
Urmează zbuciumul vieţii căutând un strop de fericire 
Întâmplări vin în cascadă, bune şi rele, 
Toate ne apasă pe umerii şubreziţi de timp 
Şi, iată, că vine şi moartea cu parașuta, 
Ca o păpuşă strâmbă, hidoasă 
Oare ce vrea, unde ne duce? 
Pe unii îi scapă de calvar, 
Le aduce linişte, îi scapă de robia vieţii, 
Pe altii îi sperie luându-i sub aripa ei 
În clipa morţii, 
Totul devine compact, amintiri, emoții, 
Toate se disipă în eternul ciclu al vieții și mortii. 


” E-mail: ema_petrescu @ yahoo.com 

Creaţie 


A fost odată o poveste de iubire 
Între Mama Pământ şi Tatăl Soare 
Şi Dumnezeu, Tatăl Ceresc, le-a pus cununa 
Şi le-a zis: „Pentru ca iubirea voastră să rodească 
vi-l dau în dar pe om! Sămânţă de suflet de la mine, 
din lut să-i fie trupul de la tine, Pământ, 
iar tu, Soare, să-l încălzeşti cu razele tale!” 
ŞI s-a născut omul! 
Şi i-a spus Dumnezeu omului: 


— Omule, să nu uiţi de părinţii tăi, de sămânţa de suflet de la mine, de 
Mama Pământ şi de Tatăl Soare! Să n-ai linişte dacă vei uita de noi! 


Au trecut anii... Omul se luptă, se luptă, se luptă... pentru a avea... 
şi uită ce este... şi liniştea dispare... 


— Trezeşte-te omule, te-ai născut din iubire, eşti sămânță de 
Dumnezeire, în trup de lut, încălzit de soare! 

INTERVIURI 


Interviu cu Prof. univ. dr. 
Teodor VASILE, 

Universitatea din București, 
Institutul SPER 


În procesul de vindecare şi de 
evoluţie, elementele călăuzitoare 
sunt activarea şi utilizarea 
legăturii profunde OM- 
DUMNEZEU, a stării de Pace 
Lăuntrică şi a Iubirii 
Necondiţionate. 


Prof. univ. dr. Teodor Vasile, formator în cadrul Institutului 
SPER a fost prezent, la sfârşitul lunii martie, la Conferinţa de 
Psihoterapie Experienţială şi Dezvoltare Personală Unificatoare, 
eveniment în cadrul căruia a susţinut o prelegere care s-a bucurat de 
un puternic impact, intitulată „Stări de conştiinţă modificată — starea 
de relaxare ca suport psihoterapeutic”. 

Din CV-ul său extrem de consistent, amintim următoarele 
titluri şi afilieri: Doctor în Teologie, licenţiat în Ecologie, Membru al 
Fundaţiei de Ştiinţe Esoterice „Scarlat Demetrescu”, membru al 
World Astrologers Society, Diploma Teachers Training in Yoga, 
Indian Institute of Alternative Medicines, membru Calcutta Yoga 
Society, licenţiat ca antrenor de Arte Marţiale, Școala Naţională de 
Antrenori, psiholog principal în Hipnoză Clinică, Relaxare şi Terapie 
Ericksoniană, Diploma în Hipnoterapie înregistrat cu Liberă Practică, 

International Association of Clinical Hypnotherapy, Certificat 
practician cu Liberă Practică Internațională, Societatea de Hipnoză 
din Pennsylvania, locul 17 în topul „30 cei mai buni specialişti în 
hipnoză, cu practică internaţională, din lume” (2004), Doctor în 
Psihologie, Master în Psihoterapii Cognitiv-Comportamentale, 
psiholog principal în: Psihologie Clinică, Psihoterapie Cognitiv- 
Comportamentală, Psihoterapie Experienţială a Unificării Individuală 
şi de Grup, Terapie Ericksoniană, Relaxare şi Hipnoză Clinică, 
Doctor în Ştiinţe Medicale Alternative, International University of 
Alternative Medicines, Calcutta, membru al Societății de 
Psihoterapie Experienţială din România, preşedinte al Asociaţiei de 
Studii Esoterice, Feng Shui şi Terapii Complementare, Club 
U.N.E.SC.0O. 


Domnule Prof. Univ. Dr. Teodor Vasile, printre multiplele dvs. 
titluri doctorale şi atestate, sunteţi şi formator în cadrul Institutului 
SPER. Puteţi sa ne spuneţi cum aţi intrat în contact cu doamna prof. 
univ. dr. Mitrofan şi ce anume v-a atras la metoda P.E.U.? 

Întâlnirea cu doamna prof. univ. dr. Iolanda Mitrofan a avut 
loc cu mulți ani în urmă, iar această şansă o datorez, în special, 
doamnei prof. univ. dr. Irina Holdevici. Ce m-a atras la metoda 
P.E.U? În primul rând, este foarte apropiată de viziunea terapeutică 
integrativă pe care eu o urmez. Metoda P.E.U. este o metodă 
holistică, ce pune accent de dezvoltarea şi pe transformarea umană, 
putând fi abordată atât ca terapie individuală, cât şi colectivă. Este o 
terapie completă şi inovatoare atât pentru ţara noastră, cât şi pe plan 
internațional. Doamna prof. univ. dr. Iolanda Mitrofan, în baza unei 
vaste experienţe, prin profesionalismul şi creativitatea sa, a inițiat şi 
perfecţionat această metodă personală. Printr-o implicare totală şi o 
muncă titanică, a reuşit să pună bazele şi să dezvolte, mai apoi, o 
şcoală unică în lume. 

Consideraţi că succesul de care va bucuraţi în prezent, ca 
terapeut, se datorează deschiderii dumneavoastră către arii cât mai 
largi de cunoaştere, precum arte marțiale, psihologie, hipnoză, feng 
Shui, yoga, medicină alternativă, esoterism etc. sau mai sunt şi alte 
aspecte care au contribuit la acesta şi pe care vreţi să le menţionaţi? 

Aprecierea de care mă bucur astăzi se datorează nu numai 
experienţei şi abordării mele pluridisciplinare. Ceea ce sunt acum şi 
modul meu de abordare se datorează, în primul rând, maeştrilor şi 
profesorilor mei, care, prin bunăvoința şi încrederea pe care mi le-au 
acordat în decursul acestor ani, au reuşit să mă îndrume pe această 
cale, dăruindu-mi acea „scânteie” de har, dar şi dorinţa de a înţelege 
fiecare om din faţa mea ca pe o fiinţă unică, ca pe un microunivers, 
în strânsă legătură cu macrouniversul. Restul a însemnat doar muncă 
şi mult timp petrecut în cabinet. 


Anul acesta, ați fost prezent din nou la Conferinţa SPER, cu 
o prelegere intitulată „Stări de conştiinţă modificată — starea de 
relaxare ca suport psihoterapeutic ”. Care au fost direcţiile pe care 
le-aţi trasat în cadrul întâlnirii cu cei care au venit special pentru a 
vă asculta? 

În prelegerea mea, am dorit să subliniez faptul că actul 
terapeutic poate fi susținut şi întărit de inducerea unor stări de 
conştiinţă modificată precum relaxarea şi meditaţia interactivă, 
obținând astfel un tonus psihic bun ce poate asigura o mai bună 
colaborare terapeutică, creând totodată şi condiţiile pentru o calitate 
superioară a vieţii clientului în perioada postintervenţie. 

Am realizat o scurtă expunere teoretică în care am abordat 
efectul nociv al stresului şi al gândurilor reziduale, respectiv efectul 
acestora asupra stării de sănătate şi metode simple şi directe de 
combatere a acestora. De asemenea, am iniţiat şi o parte practică, de 
experimentare directă, prin inducerea unei stări de conştiinţă modificată. 

Ați depus un efort major în studiul ştiinţelor şi artelor de 
sorginte orientală (Jiu Jitsu, Yoga, Feng Shui), dar şi pentru domenii 
mai avangardiste precum parapsihologia. Având în vedere faptul că 
aceste domenii întâmpina de multe ori rezistență din partea 
publicului larg, ce anume v-a motivat să continuaţi în această 
direcţie, dincolo de obstacolele întâlnite ? 

Ce m-a motivat? În primul rând, credința mea. Aceste 
domenii nu se exclud, ci se completează reciproc. Consider omul un 
Univers direct integrat acestei planete şi care se raportează la trei 
structuri principale: somatică-fizică, biosică-mentală şi noesică- 
sufletească/spirituală. Este o abordare holistică, integrativă pe care 
am regăsit-o deseori, nu doar în cadrul artelor de sorginte orientală. 

O regăsim în expunerea academicianului Prof. Dr. Doc. 
Eugen Macovski, în lucrările lui Rudolf Steiner, în abordarea 
psihologiei transpersonale ş.a. Armonia dintre aceste structuri redă 
ceea ce noi numim stare de sănătate, iar viziunea mea concepe 
acţiunea de redobândire a sănătăţii (sau de menţinere a acesteia) ca 
pe o terapie completă care se adresează ființei umane în întreg 
ansamblul ei, elementele călăuzitoare, atât pentru terapeut, cât şi 
pentru pacient, fiind activarea şi utilizarea în procesul de vindecare şi 
de evoluţie a legăturii profunde OM-DUMNEZEU, a Luminii 
Divine, a stării de Pace Lăuntrică şi a Iubirii Necondiţionate. 


Din ce observăm, încercaţi să creaţi o punte între medicină, 
spiritualitate şi psihologie, practic, domeniile umaniste. Aceste 
domenii încă intră în conflict prin vocea unor autori şi cercetători de 
renume mondial (ex: teoriile evoluționiste, cercetările neuro- 
ştiinţelor), în loc să se susţină reciproc pentru un scop comun, şi 
anume dezvoltarea omului per total, că fiinţă. Consideraţi că, în 
viitor, lupta va fi câştigată exclusiv de un domeniu în favoarea 
celuilalt, sau că, în final, specialiştii vor găsi înțelepciunea de a 

folosi avantajele fiecărui domeniu pentru a oferi o nouă ştiinţă 
umanistă, non-reducționistă şi non-radicală? 


Medicina evoluează în permanență, în fiecare zi se descoperă 
noi medicamente, se inventează noi metode de explorare, tendința 
este aceea de a se ajunge la „tinerețe fără bătrânețe”, medicina anti- 
aging câştigând tot mai mult teren. Din punct de vedere ştiinţific, 
acestea au o bază solidă, însă din punct de vedere spiritual, acestea 
păstrează un vid. Este normal să cred şi să sper că în viitorul apropiat 
se vor găsi căi de acceptare a părţilor bune şi dintr-o parte şi din 
cealaltă pentru a menţine sau a reda starea de sănătate. Conform 
principiului „mens sana in corpore sano”, nu te poţi raporta doar la a 
avea un corp sănătos fără a avea şi o minte sănătoasă. Cred că 
viitorul aparţine medicinei integrate, în care regăsim atât metode 
alopate, cât şi metode alternative şi complementare ce se susțin 
reciproc. 


Mai există un conflict despre care am vrea să vorbim cu 
dumneavoastră. Domeniul psihologiei occidentale, în special cel 
american, care promovează structurarea foarte clară a conceptelor 
şi a personalităţii umane, intră în conflict cu cel oriental, care 
priveşte ființa că pe un ansamblu de tip spirit-minte-corp-emoțţii. 
Multe şcoli psihologice occidentale au fost influențate de către 
gândirea orientală, dar de multe ori preferă să ignore această 
influenţă. Cum vedeţi viitorul celor două mari abordări? Există oare 
în viitor şansa unei contopiri a celor două? 

Dincolo de micile interese şi de dorinţa de impunere a unor 
curente rigide, „relativ noi”, cred că tendinţa este aceea de integrare a 
unui curent puternic transpersonal apropiat de spiritualitate şi de 
concepţia evoluţiei fiinţei umane. Demersul psihoterapeutic spiritual 
se desfăşoară chiar la intersecţia dintre Divin şi omenesc. Acest tip 

de psihoterapie merge mult mai adânc decât celelalte forme de 
psihoterapie, el ajutând oamenii să se armonizeze şi să se elibereze 
de durerea emoţională din corp sau din sistemul energetic şi din 
nivelul cauzal al conştiinţei. Acest proces duce în final la reunirea 
părților contradictorii din propria ființă sau a acelor părţi dispărute 
dintre om şi mediu şi îndepărtează obstacolele din calea realizării 
spirituale. Probabil că, în timp, anumite abordări transpersonale îşi 
vor câştiga dreptul ce li se cuvine, altele probabil că vor dispărea. La 
fel s-a întâmplat şi cu medicina modernă versus medicina alternativă. 
Să nu uităm faptul că Hippocrate, părintele medicinei moderne, 
practica o medicină alternativă, empirică. De-a lungul istoriei, 
anumite remedii specifice medicinei alternative şi complementare 
care au avut repetitivitate în procesul de vindecare au fost păstrate şi 
stau astăzi la baza creării medicamentelor, fiind aplicate cu succes de 
medicina modernă. Cred că la fel se va întâmpla şi cu psihologia, vor 
fi abordări şi concepte care vor câştiga popularitate prin rolul lor în 
terapie. Psihologia, din punct de vedere etimologic, are două 
rădăcini: psycho şi logos, unde psycho se traduce prin suflet şi logos 
prin ştiinţă, deci am putea traduce psihologia ca fiind „ştiinţa 
sufletului”. Şi acest fapt duce la o apropiere atât de psihoterapia 
experiențială, cât şi de psihologia transpersonală. Sunt specialişti în 
domeniu care desconsideră importanţa terapiilor complementare şi 
susțin faptul că psihologul ar trebui să fie doar psiholog şi atât. 
Consider că o abordare pluridisciplinară aduce un plus de valoare 
actului terapeutic. Tendinţa actuală pe care am perceput-o pe plan 
internațional este aceea de desfăşurare a actului psihoterapeutic într- 
un cadru care apelează la elemente specifice medicinei 
complementare: arome (aromoterapie), culoare (cromoterapie), 
ambient relaxant (feng shui), existenţa unor cristale (cristaloterapie), 
sunete specifice naturii (sunet-terapie), bucăţi ale unor partituri 
muzicale (muzico-terapie) etc. 

Aveţi şi titlul de Doctor în Științe Medicale Alternative în 
cadrul Internațional University of Alternative Medicines din 
Calcutta, India. Din experiența dumneavoastră, cât de receptivi sunt 
românii la aceste terapii medicale alternative ? 

Surprinzător, din ce în ce mai multe persoane apelează cu 
încredere la terapiile complementare şi alternative, acestea având un rol 
important în procesul de vindecare. Din nefericire însă, în România nu 
există un cadru legal care să reglementeze şi să susțină aceste practici, 
acest fapt determinând o „semi-promiscuitate” în ceea ce priveşte 
desfăşurarea actului terapeutic. Cu toate acestea, numărul persoanelor 
care acceptă această abordare a crescut uimitor în ultimii ani. 


De asemenea, sunteţi şi membru al Fundaţiei de Științe 
Esoterice „Scarlat Demetrescu” şi autor al unor cărți şi articole cu 
caracter esoteric. Ce ar putea învaţă psihologii pentru practica lor 
din cadrul acestui domeniu? 

Poate că ar fi de folos să cunoască faptul că primul pas, 
absolut necesar, este să ajungem să înţelegem realitatea vieţii 
spirituale şi relevanţa acesteia în viaţa noastră de zi cu zi. La o primă 
vedere, religia şi practicile spirituale sunt destul de diferite, dar, cu 
toate acestea, sunt foarte asemănătoare în străfundul lor. Tradițiile 
mistice existente diferă între ele în ceea ce priveşte concentrarea şi 
accentul pe care îl pun (unii pe ideea de a te dărui, alții pe ideea de a 
te transforma şi purifica), însă toate se ghidează după aceleaşi reguli 
şi formule pentru obținerea unei maturităţi spirituale complete. 


Vă rugăm să transmiteţi un gând pentru cititorii noştri şi 
prietenii Institutul SPER! 

În primul rând, aş vrea să le transmit cu toată sinceritatea 
celor ce nu au parcurs încă şcoala SPER faptul că este o şansă unică 

să poată primi cunoştinţele şi „inițierea? direct de la creatorul 
metodei P.E.U. Oportunitatea de a lucra direct cu doamna prof. univ. 
dr. Iolanda Mitrofan este, din punctul meu de vedere, de neegalat. 
Abordarea  holistică, profunzimea şi aplicabilitatea metodei 
reprezintă câteva dintre atuurile acestei şcoli şi evidenţiază 
necesitatea parcurgerii sale în formarea unui psihoterapeut complet. 

Pentru toţi cititorii şi prietenii SPER, doresc să redau o frază 
ce îi aparţine omului de ştiinţă Albert Einstein şi care mie îmi 
călăuzeşte paşii în această viaţă: 

„Poţi vedea această viaţă ca pe un continuu Act de Magie sau 
poţi să o trăieşti fără să vezi nimic magic în ea!” — alegerea noi o 
facem. 

Vă doresc viaţă lungă, sănătate şi multe bucurii! 


(Interviu realizat de psih. Alexandru loan Manea) 

Interviu cu Asist. Univ. Dr. 
Sorina Daniela 
DUMITRACHE 
Universitatea din București, 
Institutul SPER 


Filmul, utilizat în cadru 
specializat, poate susține 
dezvoltarea personală 
armonioasă, starea de bine, 
echilibrul individului şi al lumii 
de lângă el. 


Pe Sorina Daniela Dumitrache 
mulţi o cunosc drept persoana ce se interesează ca evenimentele 
marca SPER să aibă toate componentele necesare astfel încât 
participanţii să experimenteze întâlniri semnificative cu invitați de 
marcă, dar, mai ales, cu ei înşişi. 
Director editorial al editurii SPER, psihoterapeut, consilier 
psihologic şi psiholog clinician, dr. Sorina Dumitrache este autoarea 
volumelor „Cinematerapia — De la evadare la ancorare în cotidian”, 
„Către tine... 13 exerciţii de autocunoaştere, dezvoltare personală şi 
well-being”, „Tulburările de personalitate — în clinică şi cotidian”, 
„Parafiliile — extremele comportamentului sexual uman” (coautor, 
Laurenţiu Mitrofan), „Compendiu de fobii” (coautor, Laurenţiu 
Mitrofan), şi coordonator, alături de prof. univ. dr. Iolanda Mitrofan, 
al lucrării „Din culisele psihoterapiei experienţiale unificatoare — 
studii de caz şi cercetări aplicative”. În cele ce urmează, ne va vorbi 
despre activitatea sa editorială, inclusiv despre cea mai recentă carte 

centrată pe un subiect puţin abordat în literatura de specialitate, şi 
anume utilizarea filmului în psihoterapie. 


Una dintre cele mai recente lucrări pe care aţi publicat-o este 
„Către tine... 13 exerciţii de autocunoaştere, dezvoltare personală şi 
well-being”. Ce a însemnat pentru dvs. lansarea acestei cărți? 

Am fost foarte încântată şi emoţionată deopotrivă, întrucât 
aceasta este cea mai personală dintre lucrările mele de până acum. 
Prin „Către tine...” am făcut o trecere destul de mare de la lucrările 
ştiinţifice la meditații creative şi eseu cu puternic mesaj psihologic. 


Ce v-a determinat să încercaţi un alt tip de proiect editorial 
având în vedere faptul că până la această lucrare aţi publicat doar 
tratate de specialitate? 

Factorul motivant în scrierea acestei cărţi l-a constituit, pe 
lângă dragostea mea pentru litere, workshop-ul Balul demascării, 
chipul din spatele măştii, pe care l-am coordonat în anul 2013 în 
cadrul proiectului de educaţie alternativă şi complementară de anul 
trecut, „Zilele Dezvoltării Personale Unificatoare — aplicații 
experienţiale”, pe care Şcoala şi Institutul SPER îl derulează anual 
împreună cu Universitatea din Bucureşti, Facultatea de Psihologie şi 
Științele Educaţiei. Le mulțumesc pe aceasta cale participanţilor de 
atunci care au primit cu bucurie oferta mea din cadrul evenimentului 
respectiv. Există de altfel un capitol în carte care poartă chiar numele 
acestui workshop. Atelierul respectiv a avut un efect frumos şi 
asupra mea, în sensul ca mi-a reactivat o veche pasiune, pe care am 
ignorat-o câţiva ani pentru alte pasiuni sau „bucăţi de mine”, ca să 
utilizez o exprimare din carte. Pusesem, practic, la conservat în 
„închisorile minţii” scrisul literar în favoarea altor preocupări, unele 
academice ori didactice, altele lumești, anodine poate. În tot acest 
timp, am „îmbrăcat” scrisul ştiinţific, pe care îl port încă cu mândrie 

şi încântare, însă „vestimentația mea favorită” în contextul 
experienţelor publicistice rămâne cumva tot textul literar cu puternic 
mesaj psihologic. 


„Către tine...” pare a fi un continuu dialog cu cititorul. 
Care este mesajul cărţii? 

„Către tine...” este un voiaj prin interioarele fiinţei tale, o 
călătorie în care însoțesc cititorul pagină cu pagină, este o invitaţie la 
autenticitate, la a îndrăzni să descoperi cine eşti cu adevărat în caz ca 
n-ai aflat încă, la a şti „că-ţi aparţii ţie în întregime înainte de a 
decide cum şi cu cine te împarţi”, un ghid pentru a-i ajuta să se 
regăsească pe cei care s-au rătăcit în meandrele lumii sau ale 
propriului sine. Este o formulă pe care o vom construi împreună, 
paragraf cu paragraf, pentru ca cititorul să găsească ingredientele- 
cheie pentru a se feri de „radicalii liberi” de tot soiul din jurul său ori 
chiar din interioarele minţii, pentru a putea degusta cu nesaţ din 
savoarea lumii sale interioare şi a mediului natural-social. Cartea are 
un mesaj recurent care te îndeamnă să fii TU, T.U., respectiv integrat 
şi unificat... 

„Către tine...’ 


> 


este „pur” şi „simplu” un set de exerciţii 
pentru cei care vor să descopere universul dezvoltării personale, o 
mini-oază de relaxare, de visare, puternic ancorata la sol, o gură de 
aer curat. 


Ce v-a motivat să convertiți într-un audiobook această carte? 

Întrucât textul se pretează foarte bine atât lecturării, cât şi 
audiţiei, am luat în considerare mesajele cititorilor cărţii, dar şi ale 
unora dintre colegi de a lansa şi varianta audio a „cărţii care se citeşte 
cu ochii închişi”, aşa cum a fost descrisă într-o recenzie. Lectura 
realizată de Prof. Univ. Dr. Iolanda Mitrofan mă onorează şi aduce 
un plus de savoare textului. 

Ce ne puteți spune despre cel mai recent proiect editorial al dvs. ? 

Este vorba despre cartea despre film şi psihoterapie, 
„Cinematerapia de la evadare la ancorare în cotidian”. Lucrarea 
cuprinde abordarea cinematerapiei sub multitudinea faţetelor şi 
valenţelor sale, dar şi propunerea unei metode de lucru inedite prin 
coroborarea materialului cinematic cu meditaţia creativ-unificatoare 
şi alte tehnici experienţiale. 


Ce este cinematerapia şi ce presupune lucrul cu filmul în 
psihoterapie şi dezvoltare personală? 

Cinematerapia reprezintă o tehnică modernă ce presupune 
utilizarea filmului ca suport în procesul dezvoltării, maturizării 
personale şi interpersonale a individului, consilierii şi psihoterapiei, 
într-un cadru terapeutic bine definit, cu o atmosferă relaxantă şi 
destinsă, în care participanţii sunt invitaţi şi ghidaţi să urmărească 
filmul într-o stare de conştienţă sporită, fiind ancoraţi şi conectaţi 
continuu la trăirile şi stările lor, generate de vizionarea filmului, sub 
ghidajul unui specialist, respectiv al unui consilier psihologic sau 
psihoterapeut. Fiind o tehnică atractivă, cinematerapia asigură 
profunzimea unei modificări şi dezvoltări personale şi relaţionale 
semnificative. 


Care sunt valenţele terapeutice ale filmului şi rolul lui în 
procesul redescoperirii de sine? 

Constituind o incursiune inedită în lumea filmului ca spaţiu 
al interconexiunilor între arta cinematografică, lumea ficțională şi 
viaţa cotidiană, un spaţiu al reflexiei propriilor credințe, gânduri, 
trăiri, emoţii, experienţe, nevoi, cinematerapia oferă un cadru propice 
care sprijină procesele de căutare, cunoaştere, reflecţie, întâlnire cu 
noi înşine în faţa ecranului şi dincolo de el, descoperire a unor 
resurse nebănuite, creştere şi evoluţie personală. 

În carte este descris, în detaliu, un program de dezvoltare 
personală de grup cu ajutorului filmului şi totodată sunt reliefate 
mecanismele psihologice prin care participanţii îşi explorează 
universul interior prin identificarea cu unele personaje sau pornind 
de la temele centrale oferite de film, îşi resemnifică universul 
personal, oferă noi conotații relaţiilor interpersonale, îşi 
restructurează şi transformă propriul scenariu de viaţă descoperind şi 
activând noi resurse de coping în activitatea cotidiană. 


Cum este structurată cartea şi ce pot găsi cititorii în această 
lucrare, având în vedere faptul că subiectul cinematerapiei a fost 
foarte puțin explorat în literatura autohtonă? 

Structurată în şase capitole, lucrarea arată implicaţiile 
utilizării filmului în procesul educativ alternativ şi complementar 
(cinemeducaţia), în training-ul specialiştilor, în dezvoltarea carierei, 
dar totodată conturează o imagine foarte clară a cinematerapiei, 
diferenţiind-o de alte intervenţii pseudo-terapeutice şi pseudo- 
ştiinţifice (ce presupun utilizarea filmului), subliniind efectele 
benefice ale utilizării materialului audio-vizual în contextul 
dezvoltării personale şi al psihoterapiei. Elaborarea unui cadru 
teoretic, conceptual şi metodologic al cinematerapiei în manieră 
experienţial-unificatoare (CT.E.U.) şi conturarea unui model de lucru 
cinematerapeutic de grup alături de ilustrarea efectelor restructurative 
ale acestei tehnici se regăsesc în aceeaşi lucrare. 


Care este publicul-ţintă căruia i se adresează această carte? 
Lucrarea se adresează în primul rând specialiştilor. Astfel, în 
modelul de lucru prezentat (programul de cinematerapie experienţial- 
unificatoare), practicienii, consilierii şi psihoterapeuţii pot găsi un 
ghid aplicativ util în lucrul cu tinerii, în vederea optimizării şi 
dezvoltării personale a acestora, dar, totodată, acesta poate fi adaptat 

şi de alți specialişti care lucrează cu alte categorii de beneficiari. 
Programul cinematerapeutic prezentat în această carte poate constitui 
un punct de plecare şi pentru alți practicieni, cum sunt consilierii 
şcolari şi, de asemenea, acesta poate fi adaptat de către specialiştii 
care lucrează cu probleme ca agresivitatea, anxietatea şi depresia. 

Întrucât lucrarea subliniază importanţa utilizării filmului în 
demersul educativ, complementar sau alternativ şi propune totodată 
un îndrumar pentru inserarea filmelor în procesul educativ şi 
formativ, în vederea optimizării acestor procese, aceasta poate fi utilă 
atât cadrelor didactice, cât şi formatorilor specialişti în domeniile 
asistării umane. 

Nu în ultimul rând, lucrarea poate fi utilă studenţilor sau 
altor persoane interesate de felul în care filmul, utilizat în cadru 
specializat, poate susţine o dezvoltare personală armonioasă şi poate 
fi un catalizator al manifestării creative, al stării de bine şi al 
echilibrului individului şi al lumii de lângă el. 

Un scurt mesaj pentru cititorii şi prietenii noştri! 

Le doresc tuturor lecturi şi călătorii cu sens în universul 
dezvoltării personale! 


(Interviu realizat de Violeta Pavelescu) 

Interviu cu Prof. Univ. Dr. 
Nicoleta RĂBAN- 
MOTOUNU, 

Universitatea din Piteşti 


Persoanelor care suferă de 
depresie le transmit să aibă 
încredere în vitalitatea lor 
fundamentală, pe care o pot 
considera un ghid de încredere 
în viață. 


Nicoleta Răban-Motounu, 
prodecan al Facultăţii de Științe 


Socio-Umane a Universităţii din 
Piteşti, a fost de acord să ne acorde un interviu, în cadrul căruia ne 
vorbeşte despre caracteristicile ce diferențiază psihoterapia 
experiențial-unificatoare de alte forme de terapie, despre obiectivele 
terapeutice în tulburarea depresivă, dar şi despre orizonturile 
deschise de întâlnirea cu psihoterapia experiențială a 
unificării. Nicoleta Răban-Motounu este autoarea volumului 
„Dincolo de depresie — abordare psihoterapeutică experiențială 
unificatoare”, publicat, în 2014, la Editura SPER. 


În argumentarea tratatului „Dincolo de depresie”, publicat 
la Editura SPER, afirmaţi că psihoterapia pentru persoanele care 
suferă de depresie, aşa cum a fost descrisă în această carte, „pare, 
cel puţin pe alocuri, un fel de joc de copii”. Care sunt valenţele 
acestui joc de factură terapeutică? 

Jocul, în diferitele sale forme, facilitează revenirea la 

manifestarea spontană, creativă, creând cadrul adecvat şi oferind 
stimularea necesară. Permite să înaintezi sau să te retragi, să te 
descoperi şi să te dezvălui celorlalți într-o manieră destinsă, 
inofensivă, activă. De asemenea, permite reconectarea spontană cu 
copilul interior, cu Sinele, ceea ce face mult mai accesibile nevoile 
profunde, a căror satisfacere devine astfel posibilă, şi reîncarcă 
energetic persoana. Mai ales din modul în care am integrat toate 
acestea în volum se poate remarca trecerea rapidă de la aspectele 
relaxate ale jocului la dificultățile de viață, cele asociate cu un 
puternic distres. Aceasta este şi ideea: de a folosi cunoaşterea 
psihologică pentru a găsi modalități de asistare a persoanelor cu 
minimum de interferență artificială, astfel încât să evolueze conform 
propriilor sensuri, redescoperite în cadrul relaxat al jocului. 


Cu ce se distinge psihoterapia experiențial-unificatoare de 
alte forme de terapie? 

Citind despre variate forme de psihoterapie, am descoperit că 
multe au asemănări profunde cu aceasta. Ceea ce aş putea spune că o 
individualizează este îmbinarea armonioasă între structură şi lipsa de 
structură (ce permite individualizarea demersului psihoterapeutic), 
între urmarea unor paşi ai procesului psihoterapeutic şi încurajarea 
manifestării creative. Cred că la acest specific al său a contribuit 
semnificativ îmbinarea între o bună cunoaștere teoretică şi 
descoperirea din practică a unor modalităţi adecvate de asistare a 
persoanelor în drumul lor către o viaţă mai împlinită. Mie îmi place 
şi că în practică nu face o delimitare rigidă între psihoterapie şi 
dezvoltare personală pentru că... se poate face psihoterapie fără a 
încuraja prin diverse modalităţi dezvoltarea personală? 

Un alt element ce o individualizează cred că este o 
exploatare optimă a viziunii sinergetice asupra persoanei, ceea ce 
scurtează procesul psihoterapeutic şi conferă profunzime efectelor. 


78 


VOL. 2, NR. 3, 2015 


cA REVISTA DE TERAPII CREATIV-EXPRESIVE ȘI DEZVOLTARE PERSONALĂ UNIFICATOARE 


Foloseşte tehnici de extindere a conștiinței, iar progresul este realizat 
pe fondul conștiinței clare, ceea ce facilitează şi analiza psihologică, 
dar şi susține persoana să devină conştientă de forţa sa. 


În ce manieră contribuie PEU la însănătoşirea pacienţilor 
depresivi? 

Mecanismul principal este regăsirea de sine, trăirea cu 
satisfacție a înrădăcinării în Sine. A trece dincolo de depresie înseamnă 
a-i descoperi rostul, a folosi răgazul şi detașarea de aspectele uzuale 
exterioare ale existenţei pentru redescoperire de sine, recunoaşterea 
propriilor resurse şi nevoi, dar şi conştientizarea manierei în care 
persoana abuzează de ea însăși, chiar dacă uneori „în scopuri nobile”. 
Prin meditaţia creativă sau jocul simbolic, persoana descoperă 
modalitatea de a depăşi durerea trăită în anumite situaţii, care, la rândul 
ei, depăşeşte capacitatea Eului de a o gestiona (altfel spus, persoana 
descoperă în anumite situații că nu dispune de strategii de a face față 
durerii). După aceea, este necesară etapa de analiză, ce permite 
conştientizarea modului în care persoana a învăţat să abuzeze de ea 
însăşi, pentru ca apoi să construiască modalități de a confrunta şi a 
înlătura situația de abuz şi de a se ocupa de propriile nevoi. De aici, se 
urmăreşte îmbunătăţirea funcţionării globale, conştientizarea propriei 
forţe care a alimentat procesul psihoterapeutic şi a modalităților folosite 
pe parcurs: satisfacerea propriilor nevoi (care le includ pe cele sociale, 
de a fi cunoscut, de a-i cunoaşte pe ceilalți, de afecțiune, de mediu 
favorabil dezvoltării unei persoane în general) ca bază pentru maturizare 
şi viaţă trăită cu satisfacție. 


Care sunt obiectivele terapeutice în tulburarea depresivă? 

Principalul obiectiv este reconectarea cu Sinele profund, ca 
sursă de sens, de manifestare creativă, ca unic ghid pentru o viață 
împlinită. Aceasta înseamnă facilitarea descoperirii şi acceptării de sine, 

dezvoltarea abilităţilor de relaționare (relaţiile cu ceilalți fiind cadrul 
necesar în care ființa umană îşi poate pune în act potențialul profund 
uman) şi îmbunătățirea funcţionării globale. Mă opresc asupra acestui 
ultim aspect pentru a accentua că este importantă abordarea holistică, 
sinergetică, ce permite un progres la nivelul funcţionării globale şi că 
depresia este adesea conectată cu eşecul de a rezolva problemele de 
viaţă în general. Este important să urmărim ca disfuncţiile să nu migreze 
în altă arie a vieții persoanei deoarece, mai devreme sau mai târziu, 
acestea se vor asocia din nou cu tristeţea eşecului. 


Dar mecanismele psihologice prin care se realizează 
recuperarea? 

Cheia o reprezintă emoțiile trăite de persoană în cabinet în 
cursul exerciţiilor care, în general, alimentează starea de bine, şi 
modul în care ea își simbolizează experienţa din spatele acestor 
emoții. Atunci când, în cadrul unei relaţii psihoterapeutice suportive, 
persoana continuă să experimenteze trăiri afective negative, acestea 
sunt considerate consecința punerii în funcțiune a unor deprinderi 
care limitează propria dezvoltare (de exemplu, supraresponsabilizare, 
limitarea exprimării personale spontane) şi ele constituie „firul de 
acces” către experienţele de viaţă blocante. În funcţie de setting-ul 
actual, individual sau în grup, mecanismele sunt diferite. 
Mecanismele grupului sunt folosite la maximum: grupul constituie 
sursă pentru validare, corectare, realism, sprijin, noutate și stimulare. 
În setting-ul individual, un accent mai mare cade pe modalităţile 
expresiv-creative şi pe autenticitatea relației psihoterapeutice, pe 
recunoaşterea progresului personal, indiferent cât de mic. 
Recunoaşterea paşilor mici combate inclusiv nevoia de realizări 
surprinzătoare. Mai multe detalii se regăsesc în volum. 

Ce mesaj aveţi pentru persoanele care suferă de depresie şi 
care se tem să meargă la un psihoterapeut? 

În primul rând, să țină cont de faptul că există oameni care s- 
au pregătit ani la rând pentru a le putea fi aproape în eforturile lor de a 
depăşi acest impas şi că probabil aceştia pot aduce acel element de 
noutate în existenţa lor care să le deblocheze evoluţia şi să le ajute să 
regăsească satisfacția de viaţă. De asemenea, cunoaşterea în domeniul 
psihoterapiei a avansat destul de mult şi nu văd de ce nu și-ar permite 
să profite de progresele acesteia. În al doilea rând, le transmit să aibă 
încredere în vitalitatea lor fundamentală, pe care o pot considera un 
ghid de încredere în viață. Pot avea încredere în aceasta şi atunci când 
instinctul le spune că pentru ele ar fi mai potrivit un psihoterapeut, şi 
nu altul. Dacă nu încearcă pentru ele, măcar pentru cei la care ţin pot 
face o astfel de încercare, care abia apoi le va purta către sine, dar le va 
face și mai disponibile pentru cei dragi. 


Cum aţi descrie întâlnirea cu psihoterapia experienţială a 
unificării şi ce orizonturi v-a deschis? 

Nu aş putea spune că mi-a deschis noi orizonturi. A fost, ca 
să folosesc un termen care mie îmi place, „o întâlnire magică”. Totul 
a început cam aşa: deşi citisem despre orientarea experienţială şi 
participasem la mai multe grupuri de optimizare şi dezvoltare 
personală în cursul anilor de facultate, simţeam nevoia unei metode 
care să-mi permită să integrez mai bine cunoştinţele acumulate şi din 
celelalte ramuri ale psihologiei şi care să îmi lase loc de manifestare 
armonioasă. În plus, cred că refuzam mai mult sau mai puțin să mă 
las închisă într-o metodă. Ca urmare, atunci când a trebuit să-mi 
realizez lucrarea de licență, am descoperit această metodă, în 
volumul care tocmai apăruse. Cred că pentru mine ar fi mai potrivit 
să spun că am găsit un cadru în care pot să mă manifest în plan 
profesional care să-mi dea satisfacția preciziei conceptuale, a 
respectului față de ființa umană, a implicării personale active, și, mai 
ales, a manifestării creative. De atunci am înaintat pas cu pas în 

încercarea de a-i descoperi tainele şi curiozitatea şi entuziasmul 
rămân la aceleaşi cote înalte. Un alt element de interes a fost maniera 
în care încurajează schimbarea pe fondul unei conștiințe de sine 
sănătoase, fără încercări de manipulare, respectând întru totul 
autonomia persoanei şi cu considerație față de sensibilitatea şi 
capacitățile sale. 


În prezent, sunteți prodecan al Facultății de Ştiinţe Socio- 
Umane, Universitatea din Piteşti. Anul acesta s-a deschis în 
premieră o linie de formare în psihoterapia experiențială a unificării 
în oraşul dvs. Ce gânduri le transmiteţi celor înscrişi pe traiectoria 
studiului psihoterapiei experienţiale? 

Cred că prin maniera experiențială în care am desfășurat 
lucrările practice de psihoterapie, într-un fel i-am pregătit pe 
absolvenţii facultăţii noastre pentru o astfel de formare. Este un 
demers care depinde în mare măsură de ei înşişi: de măsura în care 
sunt dispuşi să fie conştienţi de ei, de ceea ce se întâmplă în afară, să 
se implice creativ şi să înveţe. Le doresc să-şi descopere stilul 
personal, deoarece poate fi foarte tentant să urmezi modele (mai ales 
când trainerii sprijină în dezvoltarea personală sau sunt pregătiți şi 
siguri pe ei în ceea ce fac) şi ia mult mai mult timp şi curaj să te 
descoperi pe tine ca psihoterapeut. 


Vă rugăm să transmiteţi un scurt mesaj pentru prietenii 
Institutului SPER! 
Le doresc să descopere valorile experienţialismului în cât 


mai multe împrejurări din existența lor şi să aibă o viaţă împlinită. 


(Interviu realizat de Violeta Pavelescu) 

